جەلال جەوهەر: هیچ دەسەڵاتێک ناتوانێت دژی گەل بوەستێتەوەو چاره‌نوسی رژێمه پاوانخوازه‌کان نه‌مانه\nجەلال جەوهەر رایدەگەیەنێت؛ لە هەرێمی کوردستان شتێک نیە بەناوی پرۆسەی دیموکراسی، ئەوەی هەیە پرۆسەیەکی سیاسیە پڕە لە هەڕەشەو مەترسی و دەشڵێت: هیچ هێزو ده‌سه‌ڵاتێک نیه به‌رامبه‌ر ئیراده و ویستی گه‌لان بوه‌ستێ هەتا هەتا، بەڵکو چاره‌نوسی هه‌مو رژێمه دیکتاتۆر و پاوانخوازه‌کان هه‌ر نه‌مانه.\nلە چاوپێکەوتنێکیدا لەگەڵ (سبەی)، جەلال جەوهەر، ئەندامی خانەی راپەڕاندنی بزوتنەوەی گۆڕان دەڵێت: هەڵبژاردنەکان کاریگەری بەرچاوی هەیەو هەڵبژاردنەکانی رابردوش گۆڕانی زۆری بە دوای خۆیدا هێناوەو گۆڕانکاری گەورەو گرنگی کردوە لە ژیانی سیاسی، بەڵام پێویستی بە ئامادەکاری زیاترە، بۆیە هەڵبژاردنەکان و هەمو رێگاکانی تری خەباتی مەدەنی بە رێگا دەزانین بۆ چاکسازی و گۆڕانکاری.\nئاماژە بەوەش دەکات، ئەو هەرەس و شکستەی بەسەر خەڵکی کوردستانیاندا هێنا، فەشەلی دەسەڵاتدارانی هەرێم بو،و ئەو قیادەو دەسەڵاتە بەرپرسیارە لەو شکستەو بەرپرسیارە لەم هەرەسە و لەدەستدانی نیوەی خاکی کوردستان.\nسبەی: پرۆژە و بەرنامەی چاکسازی لە زۆربەی سێکتەرەکاندا ئامادە کرابو، بە تایبەتی دوای ئەوەی بزوتنەوەی گۆڕان سەرۆکی پەرلەمانی وەرگرت، ئومێدێکی گەورە هەبو پەرلەمانی کوردستان رۆڵێکی گەورەی هەبێت، ئەو ئاڵنگارییانە چی بون روبەڕوتان بونەوە بە تایبەتی لە پەرلەمان؟ ئینجا حکومەت؟\nجەلال جەوهەر: پڕۆژەی ئێمە و لایەنەکانی کۆمەڵ و یەکگرتو، پرۆژەیەکی کامل و هەمەلایەنە بو، لە شەش پاکێج پێکهاتبو:\n1. پرۆژەی چاکسازی لە بواری ئابوری و دارایی.\n2. پرۆژەی چاکسازی لە بواری پێشمەرگە.\n3. پرۆژەی چاکسازی لە بواری هێزەکانی ناوخۆ.\n4. پرۆژەی چاکسازی لە بواری سیستمی سیاسی .\n5. پرۆژەی چاکسازی لە بواری زانکۆکان.\n6. پرۆژەی چاکسازی لە بواری ئیدارات ، سیستەمی لا مەرکەزی.\nهەمو ئەو پڕۆژانە پیشکەشی لایەنە پەیوەندیدارەکان کرا (سەرۆکایەتی هەرێم و حکومەت) بەڵام کاریان پی نەکرد. پەرلەمانی کوردستانیش هەنگاوی باشی نا بۆ چاکسازی لە بواری یاسایی، بە تایبەتی یاسای موچەی حیزبەکان یاسای سندوقی داهاتی نەوت و غاز، جوڵانەوەیەکی بەهێزیش هەبو لە ناو پەرلەمان بۆ چاودێری حکومەت کە پارتی تێگەیشت کە گۆڕان و لایەنەکانی تر ملکەچی نابن بۆ درێژکردنەوەی ماوەی سەرۆکایەتی هەرێم، کودەتای بەسەر حکومەت و پەرلەماندا کرد.\nسبەی: هەرێمی کوردستان لەلایەن دو دەسەڵاتەوە (پارتی و یەکێتی) روبەروی هەرەسهێنان کرایەوە، ئەجندای گۆڕان چیە؟\nجەلال جەوهەر: ئەجندای گۆڕان و کۆمەڵ و دواتریش هاوپەیمانی ئەوەبو:\nیەکەم: پارێزگاری لەم هەرێمە بکەین، وەک قەوارەیەکی دەستوری.\nدوەم: بەپێی دەستوری عێراق کار بکەین بۆ گێڕانەوەی ئەو ناوچانەی لە (16)ی ئۆکتۆبەری 2017 لەدەستدرا.\nسێیەم: دواتر هەرسێ لامان پرۆژەی حکومەتی کاتیمان پێشکەش بە پارتی و یەکێتی کرد، یەکێتی زۆریان پێ چاک بو، پارتی قەبوڵی نەبو، پاشان یەکێتی چوە پاڵ پارتی.\nناوەرۆکی پرۆژەی حکومەتی کاتی لەم سێ خاڵە پێکهاتبو :\n1. حکومەتی کاتی ئامادەکاری بکات بۆ هەڵبژاردنەکانی داهاتوی هەرێم.\n2. حکومەتی کاتی ئامادەکاری بکات و دەست بکات بە دان وستاندن لەگەڵ بەغدا بۆ چارەسەرکردنی قەیران و کێشەکان.\n3. حکومەتی کاتی موچە و خزمەتگوزاریەکان تەئمین بکات.\nبەڵام پارتی و دواتر یەکێتی ئەو پرۆژەیان رەتکردەوە.\nسبەی: لە دوای روداوەکانی (16)ی ئۆکتۆبەر، پارتی چەمکێکی بەکارهێناو دەڵێت کەرکوک داگیرکراوە، بەڕێزت زۆر لەوە پێش داگیرکردنی دەسەڵاتەکانت لە پایتەخت لەلایەن پارتیەوە کردوەتەوە ناونیشانی نوسینێکت، ئێستا پێتوایە هەم پایتەخت و هەم پەرلەمان و حکومەت لەلایەن پارتیەوە داگیرکراوە؟\nجەلال جەوهەر: حیزبێک بتوانێ بە بڕیارێکی مەکتەبی سیاسی پەرلەمان لەکار بخات،و بۆ ماوەی دوساڵ پەکیبخات، و یەک لەسەر چواری وەزیرەکانی لە حکومەت دەربکات، و بە هێزی چەکدار رێگری لە دەوامی سەرۆکی پەرلەمان و وەزیرەکان بکات، بەڵێ حاڵەتی وا ناوی تری نیە، جگە لە داگیرکردن.\nسبەی: بەشێک لە هاوڵاتیان نائومێدن سەبارەت بە پرسی هەڵبژاردنەکان بەوەی هەڵبژاردنەکان بتوانێت هیچ بگۆڕێت؟ ئەمە لە تۆماری سیستەمی بایۆمەتریشدا رەنگیداوەتەوە، ئەمە لە کوێوە سەرچاوەی گرتوە؟ ئێوە تا ئیستاش هەڵبژاردنەکان بە شاڕێگەی گۆڕینی یەکێتی و پارتی دەزانن؟ چی بە رێگری پرۆسەی دیموکراسی لە هەرێم دەزانن؟\nجەلال جەوهەر: هۆی ساردی و بێ ئومێدی دەنگدەرو جەماوەر بەگشتی لە هەڵبژاردنەکان، من بۆ ئەم چەند خاڵەی دەگێڕمەوە :\nیەکەم: دۆخی ژیان و گوزەران و دارایی خەڵک بەگشتی زۆر خراپە، و بە جۆرێک کاریگەری کردوەتە سەر باری خێزان و تاک، و باری کۆمەڵایەتی و دەرونی مرۆڤی کورد، کە بیرو هۆشی لای دۆخی سیاسی و پرسی هەڵبژاردنەکان نەماوە، بۆیە ئەولەویەتی مرۆڤی کورد، ئەمڕۆ، سەرقاڵی بونیەتی بە پەیداکردنی نان و پێداویستیەکانی ژیان و ... هتد، لەبەر ئەوە سیاسەت و کاری سیاسی و هەڵبژاردنەکان ئەولەویەتی دەنگدەر نیە لەم قۆناغە.\nدوەم: هەرێمی کوردستان لە چوارساڵی رابردو، روبه‌روی چوار قەیرانی کوشندە بوەوه وەک؛ قەیرانی دارایی و ئابوری، بەهۆی سیاسەتی چەوتی دەسەڵاتدارانی هەرێم و عێراق .قەیرانی ئەمنی.. شەڕی داعش و گروپە تیرۆرستیەکان، داگیرکردنی بەشێکی نیشتیمان و ...هتد. قەیرانی سیاسی ... داگیرکردن و پەکخستنی پەرلەمان و شەلکردنی حکومەتی هەرێم، لەلایەن پارتیەوە .قەیرانی شکستی (16)ی ئۆکتۆبەر، و لێکەوتەکانی دارایی، سیاسی، جەماوەری، مەعنەوی، دەرونی ئەو شکستە لەسەر دەنگدەر و جەماوەر بە گشتی.\nسێیەم: میلله‌تی کورد به گشتی هێشتا ئاشنا نه‌بوه به‌تەواوی بە خه‌باتی مه‌ده‌نی ، و گرنگی خه‌باتی مه‌ده‌نی به گشتی و هه‌ڵبژاردنه‌کان به تایبه‌تی نازانێ وه‌ک پێویست، هۆکارەکەش دیارە، ئەویش ئەوەیە، خەباتی چەکداری دەیان ساڵی کوردو جوڵانەوەی چه‌کداری کورد، بوە بە کەلتورو سەقافەتی زاڵ لە کۆمەڵی کوردەواری دا. هه‌ر بۆیه پشوی میللەتی کورد بە گشتی، و خەڵکی کوردستانی عێراق بەتایبەتی، زۆر کورتە لە خەباتی سیاسی و مەدەنی، هۆکارەکەش دیارە ئەویش ئەوەیە خەباتی چەکداری دەیان ساڵی کوردو جوڵانەوەی کورد، بوە بە کەلتورو سەقافەتی زاڵ لە کۆمەڵی کوردەواری دا. راهاتن و کەوتنە سەر شاڕێی خەباتی سیاسی و مەدەنی، ماوەیەکی چاک و هەوڵ و هیمەتێکی زۆری دەوێ، بۆ جێگیرکردنی کەلتوری خەباتی مەدەنی لەناو کۆمەڵگادا.\nبێگومان ئەوەش راست نیە کە هەڵبژاردنەکان هیچی نەگۆڕیوەو هیج ناگۆڕێ، هەڵبژاردنەکانی (1992) تا (2013)، گۆڕانی زۆری بە دوای خۆیدا هێناوە، لەگەڵ ئەو هەمو تەزویرە، (44%)ی خەڵک رای گۆڕاوە لەسەر دەسەڵات، هەڵبژاردنەکان گۆڕانکاری گەورەو گرنگی کردوە لە ژیانی سیاسی، بەڵام پێویستی بە ئامادەکاری زیاترە.\nسبەی: ئێوە تا ئێستاش هەڵبژاردنەکان بە شارێگەی گۆڕینی یەکێتی و پارتی دەزانن؟\nجەلال جەوهەر: نەک هەڵبژاردنەکان بەتەنیا، بەڵکو هەڵبژاردنەکان و هەمو رێگاکانی تری خەباتی مەدەنی (پەرلەمان، رێکخراوەکانی مەدەنی، گفتوگۆ، جوڵاندنی شەقام و ... هتد)، بە رێگا دەزانین بۆ چاکسازی و گۆڕانکاری.\nسبەی: چی بە رێگری دەزانن لە بەردەم پرۆسەی دیموکراسی لە هەرێم؟\nجەلال جەوهەر: لە هەرێمی کوردستان شتێک نیە بەناوی پرۆسەی دیموکراسی، ئەوەی هەیە، پرۆسەیەکی سیاسیە، پڕە لە هەڕەشەو مەترسی، پرۆسەی دیموکراسی پرۆژەیەکی موتەکاملە و بریتییە لە کۆمەڵێک پایە و بنەمای گرنگ وەک :\n1. هەڵبژاردنەکان .... هەڵبژاردنەکان ئەنجام ئەدرێ لە هەرێمی کوردستان، بەڵام نە لە کاتی خۆیدا ئەنجام ئەدرێ، و نە بە ئازادی بەڕێوە ئەچێ ، و نە بە پاکی و بێ گەردی.\n2. راگەیاندنی ئازاد هەیە، بەڵام کوشتن و گرتن و سزادانی رۆژنامەنوس، و سوتاندنی دەزگاو نوسینگەکانی راگەیاندنی بەدواوەیە.\n3. خۆپیشاندان رێگەی پێ نادرێ ، و ئەگەر خۆپیشاندانیش بکرێ ، تەقەیان لێ دەکەن، دەکوژرێن، بریندار دەکرێن، ئەگیرێن.\nجا رێگری راستەقینە لە بەردەم پرۆژەی دیموکراسی لە هەرێم، عەقڵیەتی پاوانخواز و دەسەڵاتدارانی چەکدارە لە هەرێم .به‌ڵام هیچ هێزو ده‌سه‌ڵاتێک نیه له به‌رامبه‌ر ئیراده و ویستی گه‌لان بوه‌ستێ و رێگر بێ هه‌تا هه‌تا، و چاره‌نوسی هه‌مو رژێمه دیکتاتۆر و پاوانخوازه‌کان هه‌ر نه‌مانه.\nسبەی: نا شارەزایی سیاسەتکردن لەگەڵ حکومەتی عێرقدا، لە ئەنجومەنی نوێنەران کوردی کرد بە کەمینە بە رێژەی کورسی، پێداگری و حساب نەکردن بۆ بەغداو ئەنجامی ریفراندۆم، بەشی زۆری خاکەکەشی خستە مەترسیەکی جدییەوە، داهاتوی کورد لە عێراقدا چۆن دەبێت ئەگەر ئەم دو هێزە بەردەوام بن لە حکومڕانی هەرێم؟\nجەلال جەوهەر: ئەو حاڵەتەی لەناو ئەنجومەنی نوێنەران دروست بو، نەمانی (تەوافق و تەوازن وشەراکەت) سازان وهاوسەنگی وهاوبەشی لەنێوان کوتلەکان بوو، بەهۆی سیاسەتی چەوتی ده‌سه‌ڵاتدارانی هه‌رێم ، و گەلەکۆمەی زاڵمانه‌ی کوتلەکانی شیعەو عەرەبی سوننە لەسەر کورد.\nسیاسەتی پارتی و یەکێتی لە ئاستی هەرێم و عێراق، سیاسەتێکی واقعیانەیەو عەقڵانی نەبوە، لە پرسی ریفراندۆمیشدا دیراسەی هەمو لایەنەکانی سیاسی، ئابوری و دارایی، یاسایی، (هاوسەنگی هێز)، جەماوەری نەکرابو، بەڵکو حەزو ئارەزوی شەخسی و حیزبی پێوە دیاربو، پارتی و یەکێتی و هەندێ لایەنی تر، دۆخی سیاسی کوردستان و عێراق و دەوڵەتانی ئیقلیمی و زلهێزەکانیان نەخوێندبوەوە وەک خۆی، بەڵکو بەقسەی کەسانی نابەرپرس و بەرژەوەندخواز فریویان خوارد. وەک دەرکەوت دەسەڵاتدارانی هەرێم، یەکگرتو نەبون لەو پرۆژەیە، ودەرکەوت نە خۆیان و نە هێزی چەکداری خۆیان ناسی، و نە دۆست و ناحەز دوژمنەکانی خۆیان ناسی لەسەر ئاستی عێراق و ناوچەکەو دونیا، بۆیە ئەوەی رویدا فەشەلی دەسەڵاتدارانی هەرێم بو،و ئەو قیادەو دەسەڵاتە بەرپرسیارە لەو شکستە، و بەرپرسیارە لەم هەرەسە و لەدەستدانی نیوەی خاکی کوردستان، نەک هێزی پێشمەرگە.\nسبەی: هه‌ڵوێستی ده‌سه‌ڵاتدارانی عێراق چۆن هه‌ڵده‌سه‌نگێنن له پرسی ریفراندۆم؟\nجەلال جەوهەر: دەسەڵاتدارانی عێراق لە پرسی ریفراندۆم، وه‌ک کێشه‌ی ناوخۆی عێراق، و وه‌ک کێشه‌یه‌کی نیشتیمانی روبه‌روی کێشه‌ی ریفراندۆم نه‌بونه‌وه، به‌ڵکو زۆر ناحەزانە و دوژمنکارانه مامەڵەیان لەگەڵ کورد کرد، دەسەڵاتدارانی عێراق جیاوازیان نەکرد لەنێوان دەسەڵاتدارانی هەرێم و میللەتی کورد، بەڵکو هەموی بەیەکەوە سزای سیاسی و دارایی و ئابوری دا، لە هەمو ئەمانەش خراپتر، دەسەڵاتدارانی عێراق لە رێگای ئەنجومەنی نوێنەران و ئەنجومەنی وەزیران کۆمەڵێک بڕیاری زاڵمانەو ناڕەوایان دەرکرد، بە پێچەوانەی دەستوری عێراق بۆ سزادانی خەڵکی کوردستان و هەرێم.\nئەزمونی (14) ساڵەی حکومڕانی لە عێراق دەریخست کە لە عێراقدا ئیرادەیەکی راستەقینە نیە بۆ چارەسەرکردنی کێشەکانی نێوان هەرێم و بەغدا (نەوت و غاز، پێشمەرگە، ناوچە جێناکۆکەکان، بودجەی ساڵانە).\nسبەی: لە پێشو و دوای (2003) شیعەکان هاوپەیمانێکی باشی کورد بون هەم بۆ روخانی رژێمی بەعس هەم بۆ پێکهێنان و سەرپێ خستنی حکومەتی عێراق، ئێستا پەیوەندیەکان بە جۆرێکە هەر تەیارێکی شیعە مانۆڕ لەسەر دژایەتی کورد دەکەن، کێ بەرپرسە لەمە، کورد بە گشتی چ لایەنێکی شیعە هەڵبژێرێت بۆ هاوپەیمانی؟\nجەلال جەوهەر: پێش و دوای ساڵی (2003) و تا ساڵی (2005) پەیوەندی کورد و شیعە زۆر باش بوە، و شتی خۆش و ناخۆشی هاوبەشیان زۆر بو، هەتا پەسەند کردنی دەستورو پێکهێنانی پایه‌کانی دەوڵەت، ئەم پەیوەندیە لە گەشەکردندا بو، کە کار کەوتە سەر جێبەجێکردنی دەستور و مافە دەستوریەکانی کورد، وەک ماددەی (140)، کێشەی نەوت و گاز، بودجەی ساڵانە، پێشمەرگە، سستی و ساردی کەوتە نێوان لایەنەکانی کورد و بەشێک لە لایەنە شیعەکان.\nدەبێ ئەوەش بوترێ هۆکاری ئەم ساردی و سستیە هەموی لایەنە شیعەکان لێی بەرپرسیار نین، بەڵکو بەشێکی دەگەڕێتەوە بۆ کەمتەرخەمی و خەم ساردی نوێنەرانی کورد لە حکومەت و ئەنجومەنی نوێنەرانی عێراق .بەشی زۆری نوێنەرانی کورد لە حکومەتی فیدڕاڵی و ئەنجومەنی نوێنەران، ئەوەندەی سەرقاڵی پۆست و دەستکەوتە شەخسیەکان بون، ئەوەندە ئاگایان لە مافە دەستوریەکانی کورد نەبو. شیعە بە گشتی یەکێکە لە پێکهاتە هەرە سەرەکیەکانی عێراق، لە عێراقی ئەمڕۆ هیچ کارو بەرنامەیەک بەبێ هاوکاری و یارمەتی و رەزامەندی لایەنەکانی شیعە لە حکومەت و ئەنجومەنی نوێنەران جێ بە جێ نابێت .هەڵسوکەوت و کردەوەی لایەنێکی شیعە یان لایەنێکی چەکداری شیعه لە دژی کورد، گوزارشت لە سیاسەتی شیعەو سەرجەم لایەنەکانی شیعە ناکات، هەروەک چۆن هەڵسوکەوت و کردەوەی دەستەو گروپێکی چەکدار کورد لە دژی شیعە، گوزارشت لە سیاسەتی کورد ناکات. ئێمه له کۆتاییدا ئه‌و لایه‌نانه له شیعه هه‌ڵده‌بژێرین که پابه‌ندن به ده‌ستورو ده‌ستور جێبه‌جێ ده‌که‌ن.\nسبەی: لەدوای (16)ی ئۆکتۆبەری 2017ەوە، مامەڵەی بەغدا لەگەڵ هەرێم و کورد گۆڕاوە، لە دوای روداوەکانی (16)ی ئۆکتۆبەرەوە بەغدا بە مەنتقی هێز مامەڵە دەکات، ئێوە هۆکارەکانی بۆ چی دەگەڕێننەوە؟\nجەلال جەوهەر: روداوەکانی (16)ی ئۆکتۆبەری (2017)، کوشتن و گرتن و دەربەدەرکردن و سوتاندن و تاڵانکردن و زیندوکردنەوەی سیاسەتی تەعریبی لە کەرکوک و دوز وناوچە جێناکۆکەکانی لێکەوتەوە، کە هەرگیز خزمەت بە عێراقی فیدراڵی ناکات و پێچەوانەی دەستوری عێراق و سیاسەتی سازان و پێکەوە ژیانە. مەنتقی هێزو شەڕ، مەنتقی عەقڵانی نیە، مەنتقی هێز و شەڕ جینایەت و کارەسات و ماڵوێرانی بەدوای خۆیدا دێنێ، مەنتقی هێز و شەڕ هەمیشە هەژاری و نەبونی و بێکاری بەدواوەیە، مەنتقی هێزو شەڕ هەمیشە پەشیمانی بەدواوە بوە. دەبێ مەنتقی عەقڵ و حیوارو تێگەیشتن جێگای مەنتقی شەڕ و هێز بگرێتەوە، ئەزمونی مەنتقی هێز و شەڕ، لە پەنجا ساڵی رابردو عێراقی گەیاندە ئەم دۆخە خراپەی ئەمڕۆ، مه‌نتقی هێز و ئەم هەمو شەڕانە، عێراقی گەیاندە ئەوەی یەکێک بێ لە دەوڵەتە هەرە فاسد و گەندەڵەکانی دونیا.سوپای عێراق شەڕی قڕکردنی کوردیان پێکرد، کورد لەناو نەچو، بەڵکو رق و قینی کوردی زیاتر کرد لەسەر دەسەڵات ، و جوڵانەوەی کورد چەندین جار سوپای عێراقیان تێکشکاندو دەریان کردن لە کوردستان، ئەمیش رق و قینی بەرامبەری زیاد کرد لەسەر کورد، بۆیە مەنتقی هێزو شەڕ، هی ئەوە نیە شانازی پێوە بکرێ و پێی مەغرور بی، بەڵکو هی ئەوەیە مرۆڤ پێی شەرمەزار بێ.\nوەک دیارە لایەنەکانی مەنتقی هێزو شەڕ دەرس و پەندیان لە رابردوی خوێناوی عێراق وەرنەگرتوە، کە عێراقی گەیاندە ئەمڕۆ.


بۆچی ئەمریكا بەناوی كریستۆڤەر كۆڵۆمبسەوە ناونەنرا؟\nپرسگەی جیهان ناسین\nله‌لایه‌ن: محەمەد ڕزگار - به‌روار: 2021-03-01-03:23:00 - کۆدی بابەت: 2773\nئەشكەوتەكان چۆن دروست بوون؟\nتەندروستی دەروونی چییە؟\nژمارەی ژێر باركۆدەكان واتای چییە؟\nبۆچی ئەمریکا بە ناوی کریستۆڤەر کۆڵۆمبۆسەوە ناو نەنرا؟\nدەبێت لە دوو لاوە سەیری ئەم بابەتە بکەین. یەکەمیان ناونەنانی ئەمریکا بە ناوی کۆڵۆمبۆسەوە، دووەمیان ناو نانی بە ناوی کەسێکی دیکەوە.\nکۆڵۆمبۆس مەبەستی لە گەشتەکەی ئەوە بوو ڕێگەیەک بدۆزێتەوە کە بەرەو ڕۆژئاوای ئاسیا بچێت. بەڵام لە ڕاستیدا کۆڵۆمپس سان سلڤادۆر و کوبای دۆزییەوە، ئەمەش مانای ئەوە نییە لە نرخی دۆزینەوەکەی و ئازایەتییە مەزنەکەی کۆڵۆمبۆس کەم کەینەوە. بەڵام چوونی کۆڵۆمبس بە ئاڕاستەیەکی تردا هەندێک کێشەی دروست کرد.\nچونکە سامانە سروشتییەکانی هیندی نەدۆزییەوە، بۆیە هەندێک گومان لەسەر گەشتەکەی دروست بوو. فەرمانڕەوایانی ئیسپانیا و پورتوگال پرسیاری ئەو سەرزەمینەیان دەکرد کە کۆڵۆمبۆس دۆزیبوویەوە. هەروەها ئەو پرسیارەشیان دەکرد ئەو سەرزەمینە چەندی هی ئیسپانیا و چەندی هی پورتوگالە.\nدوای ئەوە فەرمان ڕەوایانی ئیسپانیا و پورتوگال، دەریاوانێکی ئیتاڵیان بە ناوی (ئەمێریکی فیسبۆ فسبۆتشی) ١٥٤-١٥١٢ ڕەوانە کرد بۆ دۆزینەوە و بۆ ئەوەی ڕاستییەکان بدۆزێتەوە و گەیشتە لێوارەکانی دونیای نوێ. ئەمریکۆ لە ڕاپۆرتەکەیدا باسی دوو گەشتی دەریایی خۆی دەکات لە لێوارەکانی ئەوەی ئەمڕۆ بە ئەمریکای باشور دەناسرێک کردوویەتی. کە وەسفی زەوییەکەی دەکات دەڵێت: (ئەوەی تێبینیمان کرد ئەو سەرزەمینە کیشوەرێکە بۆ خۆی).\nبە واتایەکی تر ئەمیریکۆ وتی: (ئەو سەرزەمینە بەشێک نییە لە ئاسیا و بۆ خۆی کیشوەرێکی تازەیە).\nلە ساڵی ١٥٠٧ جوگرافی ناسێک بە ناوی (مارتن واڵد سیمۆرلەر) نەخشەیەکی بڵاو کردەوە، کە کیشوەری تازەی تیادا پیشان دەدات و لەگەڵ بڵاوکراوەیەکدا کە پێشنیاری ئەوەی کردبوو، ئەو کیشوەرە تازەیە بە ناوی دۆزەرەوەکەیەوە (ئەمیریکۆس)ـەوە ناو بنرێت (ئەمریکا).\nخەڵکیش هەر زوو ئەم بۆچوونەیان قبوڵ کرد و بەکاریان هێنا بۆ ئەمریکای باکوور. چونکە (سیمۆرلەر) هەستی دەکرد (ئەمێریکۆ) بوونی ئەم کیشوەرە تازەیەی سەلماند.\nبابه‌ته په‌یوه‌ندیداره‌كان به : بۆچی ئەمریكا بەناوی كریستۆڤەر كۆڵۆمبسەوە ناونەنرا؟\nکۆنینە (آثار) چییە؟\nقەرەج لە کوێوە هاتوون؟\nكەی یەكەم جار گەنمەشامی لە سینەماكاندا بوو بە باو؟\nگەورەترین وڵات لەڕووی ڕووبەرەوە كوێیە؟\nیەكەمین حیزب لە كوێ پەیدابوو؟\nبابه‌تی دیكه له‌سه‌ر پرسگەی جیهان ناسین\nبانكی نێودەوڵەتی چییە؟\nشانشینی یەکگرتوو کەی درووست بووە؟\nکێ یەکەم پردی لە جیهاندا دروست کرد؟\nکێ پاسکیلی داهێنا؟


کوردیپێدیا - ئیبراهیم ئەمین باڵدار\n👫 ئیبراهیم ئەمین باڵدار | پۆل: کەسایەتییەکان | زمانی بابەت: 🏳 کوردیی ناوەڕاست\nئیبراهیم ئەمین باڵدار\nلە ساڵی 1920 لە شاری سلێمانیسلێمانی لە دایکبووه. خوێندنی سەرەتایی لە شارەکەی خۆی تەواوکردووە و چووەتە بەغدای لە قوتابخانەی خانەی مامۆستایانی لادێ.\nلە رۆستەمییە وەرگیراوە و لە هاوینی ساڵی 1940دا خوێندنی تەواوکردووە و بڕوانامەی دەرچوونی وەرگرتووە و لە مانگی تشرینی یەکەمی هەر ئەو ساڵە کراو بە مامۆستای قوتابخانەی سەرەتایی لە پارێزگای سلێمانی و لە گەلێک شار و دێهاتەکان مامۆستایی کردووه.\nچەند ساڵ لە گوندەکانی هەورامان و هەڵەبجەهەڵەبجە و لە دواێنی چیای سوورداش لە قەمچووغە و گوندی دیکە مامۆستا بوو و لەو ماوەیەدا ئەلف و بێیەکی نوێی بۆ فێرکردنی زمانی کوردی داناوە و دەستنووسەکەی ناردووە بۆ بەڕێوبەرایەتی پەروەردەی سلێمانی و لەوێ لەلایەن لێژنەیەکی پسپۆڕ پەسندکراوە و نادراوە بۆ شالیارێتی پەروەردە لە بەغدا، کە ئەوسا پێیان دەگووت شالیارێتی مەعاریف و پسپۆرانی ئەویش و رێکخراوی یۆنسکۆش پەسندەی دەکەن، ئینجا چاپکردنەکەی بەخۆی دەسپێرن.\nبەر لە تەواوبوونی چاپەکەی ئەو ئەلف و بێیە نوێیە مامۆستا باڵدار لە ساڵی 1950دا گوێزراوەتەوە بۆ شاری هەولێرهەولێر و ئەو ئەلف و بێیە نوێیەی لە هەولێر گوتۆتەوه، کە لەسەر رێگای رستەیی دەگوترێتەوه، نەک پشت بە دەنگی پیت و تاکە وشە ببەستێ و ئەم رێگایەی مامۆستا باڵدار گەلێک زانستی و پەروەردەییه.\nمامۆستای ئیبراهیم باڵدار ئارەزووی تەواوکردنی خوێندنی باڵاتری بوو، بۆیە بە هەوڵ و کۆششێکی زۆر بڕوانامەی دەرچوونی لە تاقیکردنەوەی گشتی قۆناغی ئامادەیی وەرگرت و لە کۆلێژی بازرگانی و ئابووری لە زانکۆی بەغدا وەرگیرا و لە ئەنجامدا بڕوانامەی بەکالۆریۆسی وەرگرت و هەر بە ئەوەندە نەوەستا بەڵکو هەوڵیدا بچێتە ئەمەریکا و لە سەرەتای شەستەکانی سەدەی رابردوودا بڕوانامەی ماستەری لە کۆلیژی سان فڕانسیسکۆ لە وڵاتی ئەمەریکا لە پەروەردە وەرگرت و گەڕایەوە بەغدا.\nمامۆستا باڵدار لە دوای کردنەوەی زانکۆی سلێمانی و گەڕانەوەی لە ئەمەریکا دەکرێتە مامۆستا لە کۆلیژی ئاداب لەو زانکۆیەکۆیەدا.\nکاتێکیش کە ئەو زانکۆیە دەگوازرێتەوە بۆ هەولێر و ناوەکەی دەکرێتە زانکۆی سەڵاحەددین ئەویش هەولێر و لە کۆڵێجی ئاداب - بەشی کوردی ماوەیەک وانە دەڵێتەوه.\nئینجا دەچێتە شاری بەغدا لە زانکۆی موستەنسیرییە وانە دەڵێتەوە تاکو لە رۆژی 1998-07-11 دا لە بەغدا و لە ماڵەکەی خۆیدا دڵە گەورەکە لە لێدان دەوەستێ و تەرمی ئەم خزمەتگوزارەی کورد دەبردێتەوە بۆ سلێمانی لە گۆڕستانی گردی سەیوان بە خاک دەسپێردرێت.\nمامۆستا ئیبراهیم ئەمین باڵدار لە ماوەی ژیانیدا ئەم بەرهەمانەی خوارەوەی داناوە و بە چاپی گەیاندوون:\n1- ئەلف و بێی نوێی کوردی بەغدا - چاپی یەکەمی 1951 و تاکو ئێستا پتر لە دەیان جار چاپکراوەتەوە و 98 لاپەڕەیه\n2- ئەلف و بێ بۆ گەوران - بەغدا - چاپی یەکەم 1955 و 78 لاپەڕەیه\n3- الابنیة المدرسیة للمدارس الابتدائیة - بەغدا 1965 و 42 لاپەڕە\n#سلێمانی | #هەڵەبجە | #هەولێر | #کۆیە |\n1. 👁 ئەلف و بێ ی کوردی مامۆستا (ئەمین باڵدار) چاپی 1957\n2. 👁 ئەلف و بێی نوێ\n3. 👁 سەیران\n1. 👁 11-07-1998\n2. 👁 15-06-2015\n1. 👁 گردی سەیوان\n1. 👁 ئیبراهیم ئەمین باڵدار و خاتوو ئافتاوی هاوژینی\n1. 👁 ژیان و بەرهەمی پەروەردەکار و نووسەر و زمانزان ئیبراهیم ئەمین باڵدار\n📅 رۆژی کۆچی دوایی: 11-07-1998\n➕ ئەم بابەتە لەلایەن: (هاوڕێ باخەوان)ەوە لە: Nov 18 2008 2:45PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Feb 21 2020 1:41PM باشترکراوە\n👁 ئەم بابەتە 64,835 جار بینراوە\n📷 فایلی وێنە 1.0.1 11 KB Oct 28 2009 12:00AM هاوڕێ باخەوان


19:47 - 4 رەشەمه 2713\nلە راستیدا، هاتنە گۆڕێی رۆژی جیهانیی زمانی دایکی، لە بنەڕەتدا کردەوەیەکی شوناسخوازانە بوو کە لەگەڵ دەربڕینی ناڕزایەتییەکانی بزووتنەوەی ئازادیخوازانەی قوتابی و خوێندکارانی زانکۆکانی بنگلادیش لە ساڵی ١٩٥٢ زایینی دەستی پێکرد و لە دایک بوو.\nکاتێک کە ژمارەیەکی بەرچاو لە خوێندکارانی بەنگاڵی بەهۆی دەربڕینی ناڕەزایەتی لەسەر سەپاندنی زمانی ئوردوو وەک زمانی فەرمیی لە بەنگلادیش (پاکستانی خۆرهەڵاتی ئەوکات) لەلایەن دەوڵەتی پاکستانەوە، لە دەوروبەری داکا و لەلایەن هێزە نیزامییەکانی دەوڵەتی ئەودەمی پاکستان، درانە بەر دەسڕێژ و لە ئاکامدا ژمارەیەک لە خوێندکارانی شوناسخواز و عەوداڵی یەکسانی؛ کوژران و بریندار بوون.\nلەو سەردەمەدا، خوێندکارانی ناڕازی بە مەبەستی بە فەرمی ناسینی زمانی دایکیی خەڵکی وڵاتەکەیان واتە نگڵا یا “بەنگاڵی، دەستیان بە خۆپیشاندانی بەرین کرد. لەبەر ئەوەی زمانی فەمی کەلە خوێندنگا و زانکۆکانی بەنگڵاش دەگوترایەوە، زمانی پاکستانیی ئوردوو بوو. درێژەی خۆپیشاندانە گەورە و بەرینەکانی خوێندکاران و مامۆستایانی زانکۆی داکا لە رۆژانی ٢١ و ٢٢ی فێورییەی ساڵی ١٩٥٢ی زایینی رووی دا.\nهێزەکانی دەوڵەتی پاکستان لە ئاکامی تەقە کردنێکدا لە خوێندکاران و مامۆستایانی زانکۆ، ژمارەیەک لەوان و هەر یەک لە مامۆستا عەبوو ئەلبەرەکەت\_'\_' مامۆستای زانکۆ، رەفیعەدین ئەحمەد، خوێندکار و شوفێر رەحمان کارمەندی باڵایی دەزگای دادی بەنگلادشیان کوشت و هێزە نیزامییەکانی پاکستان هەموو هەوڵی خۆیان خستەگەڕ هەتا خوێندکاران و مامۆستایانی زانکۆ دەست لە خواستە مرۆیی‌یەکانی خۆیان هەڵبگرن.\nبەڵام خەبات و خۆڕاگری قوتابیان و مامۆستایانی زانکۆکان و چالاکانی فەرهەنگی و مەدەنی بەنگلادش و پێداگرییان لەسەر وەدیهاتنی خواستەکانیان، بووە هۆکاری سەر لە نوێ بە فەرمیی ناسینەوەی زمانی بەنگالی لە ساڵی ١٩٥٦ی زایینیدا. درێژە پێدانی خەباتی خەڵک و چالاکانی سیاسی و فەرهەنگیی بەنگلادش، وای کرد کە ئەو وڵاتە لە ساڵی ١٩٧١دا، بە یەکجاری جیابوونەوەی خۆی لە پاکستان راگەیاند و سەربەخۆیی بە دەست هێنا.\nپاش بە دەستهێنانی سەربەخۆیی بەنگلادش، رێوڕەسمی رۆژی نەتەوەیی زمانی دایک، هەموو ساڵێک لەم وڵاتەدا و لە رۆژی ٢١ی فێورییە بە شێوەیەکی بەشکۆ بەڕێوە دەچوو، کە لەودا لە خەباتی خەڵک بۆ سەربەخۆیی و پارێزگاری و هەوڵدانی بێ پسانەوەی خوێندکاران و مامۆستایان بۆ پاراستنی شوناس و زمانی دایکی، رێز دەگیردرا.\nدواتر، وڵاتی بەنگلادش داوای لە یۆنسکۆ رێکخراوی پەروەردە، زانست و کولتووری نەتەوە یەکگرتووەکان کرد هەتا رۆژی ٢١ی فێورییە وەک رۆژی نێونەتەوەیی زمانی دایکی بە فەڕمیی بناسێت.\nسەرئەنجام پێشنیاری وڵاتی بنگڵادش بۆ راگەیاندنی رۆژی ٢١ی فێورییە وەک رۆژی جیهانیی زمانی دایکی، لە ١٧ی نۆڤامبری ساڵی ١٩٩٩ی زایینیدا پەسند کرا و ١٨٨ وڵاتی ئەندامی یۆنسکۆ دەنگی ئەرێنییان پێ دا.\nلەو کاتەوەو دوای ئەو رووداوە، بۆ یەکەم جار رێوڕەسمی رۆژی جیهانیی زمانی دایکی لە مانگی فێورییەی ساڵی ٢٠٠٠ی زایینی لە پاریس و بە ئامادەبوونی نوێنەرانی وڵاتە جیاجیاکانی جیهان، زمانناسان و سەرۆکی ئەو کاتی یۆنسکۆ، بەڕێوە چوو.\nبە بۆچوونی شارەزایان، بوونی مەترسی بۆ لە نێو چوونی زمانەکان، دەگەڕێتەوە بۆ لە نێوچوونی قەوم و خێڵە بچووکەکان کە ئەوەش بە هۆکاری لە نێوچوونی سروشت و ژینگەکانیانە. یان کۆچ پێکردنی ئەوان بۆ قەراخ شارە گەورەکان و شوێنگەلی دوور لە زێدی خۆیان و مەڵبەندی نەتەوەیی‌یان، بە یەکێک لە هەڕەشەکان بۆ فەوتان و سڕینەوەی زمانی دایک بە ئەژمار دێت.\nلە ماوەی ساڵانی رابردوودا و بەپێی پرۆسەیەکی مێژوویی، زۆر لە عەشیرەکانی دارستان‌نشین، زمان و شوناسی نەتەوەیی‌یان لە دەست داوە. شەڕی نێوخۆیی و کۆچی بەربڵاوی نەتەوە بن دەستەکان بۆ وڵاتانی دراوسێ، یەکێکی‌تر لە هۆکارەکانی لە نێوچوونی زمانی دایکییە.\nلە ئێستادا و بەهۆی گۆڕانکارییەک کەلە بنچینەی نەریتی ژیانی مرۆڤدا رووی داوە، گۆڕەپانی ژیان بۆ تاقم و گرووپە بچووکەکان بەرتەسک‌تر بۆتەوە و هەر ئەوەش بۆتە هۆی پەرەپێدان و زاڵبوونی چەند زمانێک لە نێوان زۆرینەی کۆمەڵگای جیهانیدا.\nئەو زمانانەی قسەیان پێ دەکەن و ژمارەکەیان بە پتر لە ١٢٠٠ زمان مەزندە دەکرێ، زیاتر هەڕەشەی لە نێوچوونیان لەسەرە. بەشێکی بەرچاو لەم زمانانە تایبەت بە خەڵکی قارەی ئەفریقایە کە بە ٢ هەزار زمان قسەیان پی دەکرێ.\nبە گوێرەی مەزندەی یۆنسکۆ، لە کۆی ٦ هەزار زمان کەلە جیهاندا قسەیان پێ دەکرێ، پتر لە ٣ هەزار دانەیان لە حاڵی لە نێوچوون دان. ئەم زمانانە لە ئێستادا لەلایەن گرووپی بچووکەوە بە کار دەبردرێن و تاکوو رادەیەک هیچکام لەوانە شانسی مانەوەیان نییە. ٩٦ لە سەدی سەرجەم زمانەکان، بە تەنیا لە نێوان ٤ لە سەدی حەشیمەتی جیهان بەکار دەبردرێن، یان برەویان هەیە. بۆ وێنە لە دوورگەی پاپۆئاگینە هەڵکەوتوو لە ئەقیانووسی ئارام، زیاتر لە ٨٠٠ زمان بوونی هەیە کە هێندێک لەوانە تایبەت بە گرووپێکی کمتر لە ٢٠٠ کەسین، ژمارەی سەرجەم دانیشتووانی ئەم دوورگانە کەمتر لە حەوت میلیۆن کەسە.\nبە پێی تێگەیشتنی رێکخراوی یۆنسکۆ، پێویستە هەوڵ بدرێ هەتا ئەو زمانانەی کە بە زۆری کەڵکیان لێ وەرناگیردرێ، لە تەنیشت زمانگەلێک کە زیاتر بە کار دەبردرێن، کەڵکیان لێ وەربگیردرێ هەتا بەم چەشنە شانسی زیندوو مانەوەیان هەبێ. هەوڵگەلێکی لەو چەشنە بە سەرنجدان بە رۆڵی زمان لە وێناکردنی کەسایەتیی تاک و شوناسی کولتووریی نەتەوەکان، دەتوانێ کولتووری جیهانی زەنوێر و رازاوەتر بکات.\nکۆڕی گشتیی نەتەوە یەکگرتووەکان، بەهۆی بایەخی زۆری زمانی دایکەوە، ساڵی ٢٠٠٨ی بە ساڵی جیهانی زمانەکان ناوزەت کرد. ئەم رۆژە لە رۆژمێری فەرمیی کۆماری ئیسلامیدا سڕاوەتەوە. جێگای سەرنجە کە کۆماری ئیسلامی یەکێک لە ئەندامانی واژۆکەری بە فەرمی ناسینی رۆژی ٢١ی فێورییە لە رێکەوتی ١٧ی نۆڤامبری ١٩٩٩ی زایینی لە یۆنسکۆیە کە بەپێی ئەو بڕیارە، ١٨٨ ئەندام دەنگی ئەرێنییان بەو داواکارییە دا.\nبەندی پازدەی یاسای بنەڕەتی رێژیمی ئێران کەڵک وەرگرتن لە زمانەکانی نێوچەیی و قەومی لە میدیا و بڵاوکراوەکان و خوێندنی ئەو زمانانە لە قوتابخانەکان لە تەنیشت زمانی فارسی وەک زمانی فەرمیی بە رەوا دەزانێت. لێ ئەم مافە یاسایی و مرۆیی‌یە هەرگیز لە کردەوەدا نەخراوەتە خانەی جێبەجێ کردن و تاکوو ئێستا کاری پێ نەکراوە.\nهەنووکە بۆ ئێمە پرسیاری بنەڕەتی ئەوەیە گەڵو قەدەغە کردن و رێگەری لە پەرەئەستاندن و کار پێ کردن بە زمان و ئەدەبی خەڵکانی غەیرە فارسی دانیشتووی ئێران، ستەمێکی ئاشکرا نە تەنیا لە دژی ئەو خەڵکە، بەڵکوو لە دژی کولتوورە جیاجیاکانی جیهان نییە؟\nئایا کاتی ئەوە نەهاتووە کە سیاسەتوانان، کەسایەتییەکان، گرووپ و رێکخراوە سیاسییە سەرانسەرییەکانی ئێران، بە هۆی ئەو زوڵم و ستەمانەی لە نەتەوەکانی‌تری ئێران دەکرێ، داوای لێبوردنیان لێ بکەن و بە شوێن قەرەبووکردنەوەی خەسارەکانەوە بن؟\nپێویستە چ کەسێک وڵامدەری بێبەشکردنی منداڵانی نەتەوەکانی ئێران لە سەرەتایی‌ترین مافە مرۆیی‌یەکانی ئەوان، بۆ وێنە خوێندن و نووسین بە زمانی دایک بێ؟\nژێدەر: ماڵپەری یۆنسکۆ\nوەرگێڕان بۆ کوردی، رەشید زەرواوی


وەشانی پەبڵیک بێتای سیستەمی IOS 11 بەفەرمی بڵاوکرایەوە – کەی ئای تی ئێن\nئای ئۆ ئێس 27, حوزه‌یران 2017\nلە کۆنگرەی گەشەپێدەرانی ئەپڵدا چەند نوێکردنەوەیەک و بەرهەمێکی نوێی نیشانی گەشەپێدەراندا، هەر لەو بڵاوکراوانەدا، وەشانێکی نوێ هەبوو لە سیستەمە تایبەتەکەی مۆبایلەکانی ئایفۆن، کە وەشانی ۱۱ بوو، ئای ئۆ ئێس ۱۱. ئای ئۆ ئێس ۱۱ نوێترین و باشترین وەشانی سیستەمی مۆبایلەکانی ئایفۆنە و تێیدا چەندین نوێکاری و ئاسانکاری کراوە بۆ شتەکان.\nئەم وەشانە نوێیەی ئەپڵ کە وا بڕیارە لە پاییزی ئەمساڵ بڵاوبکرێتەوە، بریتی دەبێت لە یارمەتیدەری زیرەکتری سیری و پارەدانی ئەلکترۆنی و نوێکردنەوەی بەشی IMessage و بەشی کۆنتڕۆڵکردنی سەرەکی بە جێگیرکردنی فەرمانی نوێ و باشتر. لە ئەپی وێنەکانی ئای ئۆ ئێس ۱۱، دەتوانرێت چوارچێوەیەکی بە کۆمەڵ بۆ وێنەکان و ڤیدیۆکان درووستبکرێت، هەروەها چەندانی تر،\nکۆمپانیا ئەمریکییەکە ئەمڕۆ یەکەمین وەشانی بێتای لە سیستەمی IOS 11 بڵاوکردەوە ئەم وەشانە پاراستن و دیزاین ئەپەکان و ڕوکارەکان باشتر کراون ئەویش بەهۆی وەرگرتنی سەرنج و پێشنیارەکان لە گەشەپێدەران و بەکارهێنەران، بۆ داگرتنی وەشانەکە کرتە لێرە بکە لەم بابەتەی Kitn دا باسی چۆنیەتی داگرتن و دابەزاندنی سیستەمەکە کراوە:\nوەشانە نوێیەکەی ئەپڵ زیاتر جەختی لە نوێکاریەکانی سیری و ڕووکاری نوێی ئەپ ستۆر هەروەها زیادکردنی تەکنیکی نوێ بۆ ئەپی کامێرا، باشترکردمی بەشی کۆنتڕۆڵی سەرەکی، لە ئای ئۆ ئیس ۱۱ی نوێدا دووبارە دیزاینکراوەتەوە کە بەکارهێنەر دەتوانێت ڕێکخستنە گرنگەکان و ئامڕازە پێویستیەکان کارپێبکات و ڕێکبخات، تایبەتمەندی ڕاکێشان و ناردنی بۆ زیادکراوە، پارەدانی ئەلیکترۆنی، و زیاتریش\nوەشانە نوێیەکە لەچەند وێنەیەکی تۆڕی سی نێتدا کرتە لێرە بکە.\nتاگەکان Apple ئەپڵ IOS11


زۆر کات تەنها بۆ ئەوەی چواردەورەکەت قبوڵت بکەن زۆر شت ئەنجام دەدەیت کە بە ویست و ئارەزوی خۆت نیە، بەڵام پێویستە ئەوە بزانیت هەمو کەسێک تایبەتمەندی خۆی ھەیە، پێویست نیە لە پێناو کەسانی دیکە دەستبەرداری هەندێک شت ببیت کە خۆشی و چێژی ژیانت لێدەسەنێتەوە.\nیەکەم: خۆ گونجاندن لەگەڵ کەسانی دەورەبەر واناکات سادە دەربکەویت\nزۆر کەس دەیانەویت تەنها لە پێناو چواردەورەکەیان وەکو کەسێکی سادە دەربکەون، کە لە راستیدا بەو شێوازە زیاتر وەکو نواندنێک دەردەکەوێت، بۆیە هەرگیز خۆت مەگۆڕە، بە شێوازی خۆت رەفتار بکە زیاتر قبوڵکراو دەبیت.\nدوەم: گەشتکردن تەنها بۆ ئەوەی نیشانی کەسانی دیکەی بدەیت\nگەشتکرن زیاتر بۆ ئەوەیە چێژ لە دیمەنەکان ببینیت نەک بەردەوام سەرقاڵی وێنەگرتن بیت تەنها بۆ ئەوەی نیشانی کەسانی دیکەی بدەیت کە گەشتت ئەنجامداوە.\nسێیەم: شاردنەوەی روی راستەقینەی خۆت\nهەرگیز لە پێناو ئەوەی لەلایەن کەسانی دیکەوە قبوڵ بکرێیت بە شێواز و ستایلی جلوبەرگی جیاواز دەردەکەون، کە ئەمەش وادەکات زیاتر هەستە بە نا ئاسودەیی بکەن، بۆیە هەمو کاتێک بە شێوازی خۆت دەربکەوە.\nچوارەم: نیشاندانی پەیوەندی خۆشەویستیت لە سۆشیاڵ میدیا\nلەم چەند ساڵەی رابردودا ئەو کەسانەی پەیوەندی خۆشەویستیان هەیە زیاتر لەوەی گرنگی بە ژیانی تایبەتی خۆیان بدەین گرنگی دەدەن بەوەی لە تۆڕە کۆمه‌ڵایەتیەکان دڵخۆش دەربکەون، هەوڵبدە ژیانی تایبەتیت تێکەڵی تۆڕە کۆمه‌ڵایەتەکان مەکە.\nپێنجەم: وازهێنان لە خەونەکانت\nجوانی ژیان لەوەدایە خەونت هەبێت، لەوەش جوانتر ئەوەیە هەوڵ بۆ بەدی هێنانیان بدەیت، هەرگیز لەپێناو کەسانی دیکە دەستبەرداری خەونەکانت مەبە، رێگەمەدە تێپەڕبونی کاتەکان خەونەکانت لێوەربگرێتەوە.\nئه‌م بابه‌ته 55106 جار خوێنراوه‌ته‌وه


عێراق.. خۆپێشاندان لە بەغدا و شارەكانی باشوور بەردەوامە\n:: PM:07:50:07/11/2019 \nسەرچاوەكان لە بەغدا و بەسڕە و پارێزگاكانی تری ناوەڕاست و باشووری عێراق ئاماژە بۆ بەردەوامبوونی خۆپێشاندانەكان دەكەنەوە، هاوكات ئەمڕۆ بەهۆی رووبەڕووبوونەوەی خۆپێشاندەران و هێزە تەناهییەكان، شەش كەس كوژراون و 200ی تریش بریندار بوونە.\nسەرچاوەیەك لە شاری بەسڕە دووپاتی كردەوە كە ئەمڕۆ پێنجشەم خۆپێشاندانەكان لە ناوەڕاستی شارەكە دەستی پێ كردووەتەوە و هەزاران كەس كۆبوونەتەوە و ناڕەزایەتی لەدژی حكوومەت پێشان دەدەن، لەوكاتەی بەر لە چەند سەعاتێك هێزە تەناهییەكان بڵاوەیان بەو خۆپێشاندەرانە كردبوو.\nژمارەی قوربانیان لە زیادبوونە\nلەبارەی زیانی خۆپێشاندانەكان كە حكوومەتی عێراق راگەیاندنی قەدەغە كردووە، سەرچاوەیەك ئاماژە بۆ كوژرانی 11 كەس لە خۆپێشاندانەكانی ئەمڕۆ و دوێنێ دەكات، لەوكاتەی ئاژانسی "رۆیتەرز"، باسی كوژرانی چوار كەس و برینداربوونی حەوتی تر دەكات، سەرچاوەی تر رایان گەیاند كە بەهۆی خۆپێشاندانەكانی ئەمڕۆ پێنجشەم لە بەغدا و میسان و بەسڕە، شەش كەس كوژراون و 200ی تریش بریندارن.\nئەمڕۆ پێنجشەم لە رمێسە لە پارێزگای موسەنا و لە بەغدای پایەتەخت لە دەوروبەری گۆڕەپانی تەحریر و لە نزیك پردەكان بەرەو ناوچەی سەوز و شەقامی سەعدوون و گۆڕەپانی فیردۆس و لە پارێزگای میسان و لە بەسڕە لە زوبێر و ئوم قەسڕ و لە كەربەلا و سەماوە و كوت خۆپێشاندان هەبووە.


دادگای تورکیاو تاوانبار کردنی ڕوناکبیران\nسەدان کەس لەخانەی دادگای سەرەکی ئیستانبوڵ گردبونەوەیەکیان ئەنجامدا کە بە فیستیڤاڵی یاسا ناسێنراو دیاری کرا. ئەم گردبونەوەیە بۆ هاودەنگی بوو بۆ چوار لە ئاکادیمییەکان و دووان لە ڕۆژنامەنوسەکان کە ڕووبەڕووی سزای تێرۆر بونەتەوە. جان دۆندار سەرنوسەری ڕۆژنامەی جمهورییەت، کە یەکێکە لە کۆی دوایەمین ئەو ڕەوتە ڕۆژنامەوانییەی کە ڕەخنەیان لە حکومەت دەگرت، هەروەها هاوکارەکەی بە ناوی ئەردەم گوڵ کە سزای 30 ساڵ زیندانیان بە سەردا سەپاندن.\nدادگای گشتی ئەو دوو ڕۆژنامەنوسەی تاوانبار کردووە بە سیخوڕیکردن و کارکردن لەگەڵ رێکخراوە تێرۆریستییەکاندا لەڕاپۆرتێکدا کە وای نیشان دەدەن کە تورکیا چەکی بە قاچاخ ڕەوانەی سەرهەڵداوانی سوریا کردووە. پاش لێپێچینەوەیەکی کورتخایەن، کەیسەکەیان دواخرا بۆ مانگی داهاتوو.\nدۆندار بە بە باوەڕبوون بەخۆیەوە وتبووی بە پێشوازییەوە ئەم کەیسە قبوڵ دەکات کە هاوشێوەی کەیسی ئەکادیمییەکانە.\nئەو وتی کە ئەمڕۆ پتر پێکەوە بەهێزترین و هەروەها درێژەی دایەو وتی "من لەو باوەڕەدام کە ئۆپۆزسیۆن و بەڕەنگاربوونەوە لە بەر دەرکی کەیسەکانی دادگاوە دەستپێدەکات، ئەمە بۆیە ئاوا ڕوودەدات".\nئێستاکە دۆندار بە نهێنی دادگاییدەکرێت، ئەو بڕیارەی کە دادگا رایگەیاند دوابەدوای هاتنی چەندین شاندی دیبلۆماسی دەرەکی بوو کە ئامادەبوون لە یەکەمین دانیشتنی دادگاکەدا. سەرۆکی تورکیا رەجەب تەیب ئەردۆگان داوای کردبوو کە ئەو رۆژنامەنوسانە لێپێچینەوان لەگەڵدا بکرێت و هاوکات ناڕەزایی دەربڕی بەرامبەر بوونی دیپلۆماتەکان.\nستوننوسی سیاسی سەمیح ئادز لە بڵاوکراوەی جمهورییەت و ماڵپەری ئەلمۆنیتەر، دەڵێت ئەم کەیسە بۆ ئەردۆگان بووەتە شەڕێکی دیبلۆماسی.\n"ئەردۆگان زۆر بە روونوئاشکرایی وتبووی کە دۆندار باجی ئەمە دەدات و باجی گرانی ئەمە دەدات. هەروەها ئەم وتانەی لەبەردەم رایگشتیدا و بۆ دەنگدەرەکانی خۆیدا راگەیندووە، من لەوباڕەدام کە ئەو هەستدەکات بەم شێوەیە پاڵێک دەنێت بۆ پێشەوە و بەشێوەیەک لەشێوەکان دەکارێت جان دۆندار تاوانبار بکات."\nهەروەها ئەردۆگان هەزار و سەد ئەکادیمی بە فەرمی تاوانبار دەکات لەبەرەئەوەی ناڕەزایینامەیکیان واژۆکردبوو بۆ کۆتاییهێنان بە هێرشکردنە سەر پەکەکە و گەڕاندنەوەی گفتوگۆی ئاشتیانە. رۆژی هەینی هەر چوار کەسەکە لە دادگا بە تاوانی پوڕوپاگەندەکردن بۆ تیرۆر فەرمانی 7 ساڵ بەندکردنیان بەسەردا سەپێنرا.\nلەدادگاکە تاوانبارکراوان جارێکی دیکە هاوپشتی و هاودەنگی خۆیان دووپاتکردەوە بۆ ناڕازیینامەکە و داوای بێتاوانی خۆیان کرد. بەڵام دادگا داواکارییەکانی رەتکردنەوە، بەڵام لە بەندیخانە ئازادیکردن. توێژەرەوەیەکی خەڵکی تورکیا (ئەمما سانچلەر) لە ماڵپەرکە کە بنکەی سەرەکییان لە ولایەتە یکگرتووەکانی ئەمریکایە بۆ چاودێریکردنی مافەکانی مرۆڤ دەڵێت کەیسەکانی دادگا تێکڕا بەشێکن لەو نیگەرانیانەی کە یاسای دژە تیرۆرن و تورکیا بەکاریاندەهێنن.\n"لەبنەڕەتدا ئەمە ئەوە دەگەیەنێت تۆ دەتوانیت ڕەخنە لەهەر حکومەتێک بگریت یان هەر دژبەرێکی سیاسی لە گۆڕەپانەکەدا و بەشێوەیەک لە شێوەکان دۆخەکە بارهێن دەکەن بە تێکئاڵۆزکردنی دەستەواژەی تێرۆریزم. لەبەرئەوە ئەمە هەنگاوێکە زۆر جێی نیگەرانییە."\nهاوپەیمانە ئەوروپی و ئەمریکییەکانی تورکیا دەنگی نیگەرانیان زیاتر بوو سەبارەت بە ئازادی رادەربڕین و مافەکانی دیکەی مرۆڤ لەتورکیادا، بەڵام ئانکەرە چاوپۆشی لە نیگەرانی ئەوان دەکات و دەڵێت رووبەڕووی بێهاوتاترین هەڕەشەی تیرۆر بۆتەوە لەلایەن سەرهەڵداوانی کورد و میلیتانتەکانی داعشەوە.


ئاماده‌كردنی - گوڵزار فه‌ره‌ج\nگرنگی پێدانی تەندروستیمان نیوەی بەختەوه‌ریمانە و خواردنەکانمان یٔەبێت جۆراو جۆر بێت و خۆیٔەگەر میوەش بکەین بە خواردنی سەرەکی پلە یەک لەنێو ژەمەکاندا یٔەوە براوە و تەندروست یٔەبین .\nمیوە جگە لەوەی خۆراکێکی بەسودە تامێکی خۆشی ھەیەو سودێکی زۆریش بە جەستە دەگەیەنێت، شێداری و وزە بەلەش دەدات وسودیشی زۆرە ھەر بۆیە خواردنی لەکەشێکی گەرمدا جەستە لەزیانەکانی تیشکی خۆر دە پارێزێت و پلەی گەرمی لەلەشدا دادەبەزێنێت بۆ نمونە پرتەقاڵ توێکڵەکەی ڤیتامین c زیاتری تێدایە و وەک لە ناوەوەی ھەر 100 گرام لە توێکڵی پرتەقاڵ نزیکەی 136 مللی گرام ڤیتامین c تێدایە ھەروەھا رێژەیەکی زۆر زۆر لە ڤیتامینەکانی A و B چەندین مادەی وەک کالسێۆم و سیلینێۆم و مەنگەنیس و خارسینی تێدایە بۆیە پێویستە جار جار بەتوێکڵەوە بیکەین بەشەربەت بۆ یٔەوەی لە مادە خۆراکیەکانی سود ببینین\nدواتر مۆز ئەویش دەوڵەمەندە بە پۆتاسێۆم مەگنسیۆم و ریشاڵەکان و ڤیتامینەکانی B6 , B 12 " خواردنی توێکڵەکەشی ھەموو یٔەم مادانە لە لەشدا زیاد دەکات ، گەر جار جار لەجیاتی دەرمانی نەخۆشیەکان بوە با گرنگی پێ بدەین لەوانەیە ھەندێدەرمان لەتوێکڵی میوە تفت و تاڵتر بێت و ناچاریشین بیخۆین .\nسێوی پاک نەکراو بەراورد بە پاکراو بەرێژەی./.33 برێکی زیاتر لە ڤیتامین k تێدایە بەھەمان شێوە برێکی باش ڤیتامین A تێدایە جگە لەمانەش دەوڵەمەندە بە ڤیتامین c و مادەکانی کالسێۆم و پۆتاسیۆم لەتوێکڵی سێودا یٔاوێتەی پۆلیفینۆڵ ھەیە کەدژە یٔۆکسانەو و دژی ھەوکردنی ریخۆڵەیە\nلێمۆ یٔەمیش گرنگی لەو میوانەی تر کەمتر نیە و برێکی زۆر ڤیتامین c و ترشی ستریک و پۆتاسێۆم ودژە یٔۆکسانەکانی تێدایە بەشی زۆری یٔەم مادانەش لەتوێکڵەکەیدایە بەتایبەت دژە یٔۆکسانەکان لەبەر یٔەوە باشترە توێکڵەکەی فرێنەدرێت و خۆ یٔەگەر لەگەڵ زەڵاتە ورد بکرێت ھەم تامی زەڵاتەکە خۆشتر دەکات و ھەم بەسودیشە\nکاڵەک : كاڵه‌ك کۆمەڵێک سودی گرنگی ھەیە بۆلەش چونکە دەوڵەمەندە بەمادەی خۆراکی گرنگ لەوانە ، مادەی دژە یٔۆکسانی تێدایە ڤیتامین سی و مەگنسێۆم ،کەدژی گەشەکردندی خانەی ژێر پەنجەییە بەڵام نابێت زیادەرەوی لە خوادنیدا بکرێت ،چونکە گرفت بۆ ریخۆڵەو گەدە دروست دەکات .\nشوتیش بەھەمان شێوە سودێکی زۆری ھەیەو لەسەدا ٩٢ لە ئاو پێک دێت و کالۆری کەمە و ڤیتامین c تێدایەو پێک دێت لەبرێکی باش ئاسن کە ئۆکسجین بۆ لەش دابین دەکات پۆتاسێۆمی تێدایە یارمەتی دەرە بۆ ووروژمی خوێن ..


نووچە نێت | ڕاستگۆیی بێ لایەنی| کیسنجەری تەمەن سەد ساڵان: لەگەڵ چین ڕێکبکەون\nئەمرۆ (یەکشەممە 29 2022 May )\nکیسنجەری تەمەن سەد ساڵان: لەگەڵ چین ڕێکبکەون\nNovember 2021 01 - 22:08:44\nرشاد ئەبو داود\nبەر لە پەنجا ساڵ، هێنری کیسنجەر، ڕێویی کایەی سیاسەتی ئەمریکی، ئاراستەی سوکانی کەشتیی مێژووی گۆڕی، دوای سەردانەکەی بۆ چین لە ١٩٧١ و کۆبوونەوەی لەگەڵ ماوتسی تۆنگ ڕێبەری ئەوکاتی چین، توانی چین بگۆڕێت بۆ دۆستی ئەمریکا، ئەگەر نەڵێین هاوپەیمانی ئەمریکا لە ڕووبەڕووبوونەوەی دوژمنی پلە یەکی ئەوکاتی ئەمریکا کە یەکێتیی سۆڤیەت بوو.\nلەسەر کورسییە تەختەییە گوندییەکان کۆبوونەوە و دوو کوپ چای سەوزیی چینیی هێورکەرەوەی مێشکی خواردەوە. ئەو دانیشتنە کاریگەریی هەرە گەورەی هەبوو لە هێورکردنەوەی گرژیی نێوان هەردوو وڵاتی زەبەلاح. هەر ئەو دانیشتنە ڕێگەی خۆش کرد بۆ کۆبونەوەی چڕ و پڕی دواتری نێوان هێنری کیسنجەر و ژوو ئینلای سەرۆک وەزیرانی ئەوکاتی چین.هێنری کیسنجەر، کە ئەوکات ڕاوێژکاری کاروباری ئاساییشی نیشتیمانی بوو بۆ سەرۆک ڕیچارد نیکسن، توانی بڕوا بە ڕێبەری چین بکات بەڕووی وڵاتانی ڕۆژئاوادا بە گشتی و ئەمریکا بە تایبەتی بکرێتەوە. ئامانجەکەش دوورخستنەوەی پەکین بوو لە مۆسکۆی هاوپەیمانی کۆمۆنیستی.\nدەبێ بڵێین لە ١٩٥٠ و ١٩٦٠ کاندا چین گۆشەگیرترین دەوڵەتی جیهان بوو، زۆر گۆشەگیرتر لە یەکێتیی سۆڤیەت. هەروەک چین لە هەردوو جەنگی کۆریا و ڤێتنامدا دژ بە ئەمریکا جەنگا بوو، پشتیوانیشی لە شۆڕشەکانی دژ بە سەرمایەداریی ڕۆژئاوا کردبوو لە وڵاتانی ڕوو لە گەشە.\nسەردانەکەی کیسنجەر بۆ پەکین، کە دوای ساڵێک سەردانی سەرۆک نیکسنی بەدوادا هات، سەرکەوتوو بوو لە درزخستنە دیواری کۆمۆنیزم بۆ دوو نیوە و تەنانەت گرژییەکانی نێوان چین و سۆڤیەت وەها پەرەیان سەند ئەوەندەی نەمابوو بگاتە شەڕێکی گەرم. ئەو پەیوەندییە ستراتیجییە مێژووییەی نێوان ئەمریکا و چین بوو بەهۆی سەرکەوتنیان لە جەنگی سارددا لەدوای جەنگی دووەمی جیهانی، هەر ئەو هاوبەشییە نوێیەی نیوان چین و ئەمریکا ئاسانکاریی کرد بۆ چاکسازیی ئابووری ئەوتۆ کە چینی بەرەو سەرمایەدارییەکی گەشە سەندوو برد لەدوای مردنی ماو تسی تۆنگ.\nبەڵام ئیدی هەموو شتێک کۆتایی هەیە، بە تایبەت سیاسەت و پەیوەندییەکانی نێوان وڵاتان، کە بە ڕەنگی بەرژەوەندییەکان ڕەنگ دەکرێن. ئەوەتا ئێستا و پاش تێپەڕبوونی پەنجا ساڵ بەسەر سەردانەکەی کیسنجەر بۆ پەکین، هەردوو وڵات لە پەیوەندییەکانیاندا و لە چوارچێوەی دروستکردنی سیستمێکی نوێی جیهانیدا گەڕاونەتەوە چوارگۆشەی یەکەم. چین سوودی وەرگرت لە نزیکبوونەوە لە ئەمریکا و توانی ببێتە کێبڕکێکاری هەرە بەهێزی ئەمریکا لەڕووی ئابووری و سەربازییەوە. ئێستا وەکو هێنری کیسنجەر دەڵێت: ئەمریکا و چین لەسەر لێواری جەنگێکن کە لەوانەیە جیهان وێران بکات.\nمانگی ڕابردوو لە سەد هەمین ساڵیادی دامەزراندنی حیزبی کۆمۆنیستی چیندا، سەرۆکی چین ژی جین پینگ بەڵێنی دا کە دوژمنانی چین "سەریان خوێنڕێژ دەبێت لە ڕووبەڕبوونەوەی دیواری گەورەی پۆڵایینماندا".\nکیسنجەر، کە تەمەنی لە ١٠٠ ساڵ نزیکدەبێتەوە، وایدەبینێت کە ئەمریکا بۆ مسۆگەرکردنی سەقامگیری لە جیهاندا دەبێت بگاتە لێکتێگەیشتن لەگەڵ چین، ئەگەرنا ئەوە جیهان ڕووبەڕووی قۆناغێکی مەترسیدار دەبێتەوە کە هاوشێوەی قۆناغی بەر لە سەرهەڵدانی جەنگی یەکەمى جیهانییە. کیسینجەر لە وتارەکەیدا کە لە ڕێگەی ئەپڵیکەیشنی "زووم" پێشکەشی کرد لە چوارچێوەی چالاکییەکدا کە ئەنستیتۆی شاهانەی بەریتانی تایبەت بە کاروباری نێودەوڵەتیی لە لەندەن ڕێکی خستبوو، وتیشی ئەوەی گرنگە ئەوەیە ئایا ئەمریکا و هاوپەیمانە ڕۆژئاواییەکانی دەتوانن بگەنە لێکتێگەیشتننامەیەک لەگەڵ چین سەبارەت بە سیستمێکی نوێی جیهانی؟\nکیسنجەر وتیشی "ئەگەر نەگەینە ئەو خاڵە و نەگەینە لێکتێگەیشتن لەگەڵ چین لەم بارەیەوە، ئیدی دەکەوینە ئەو دۆخەی کە هاوشێوەیە لەگەڵ قۆناغی پێش سەرهەڵدانی جەنگی یەکەمی جیهانی لە ئەوروپا، ئەوە بوو ئەو کاتەش چارەی کورتخایەن بۆ ململانێکان دەدۆزرایەوە، ئیدی لە قۆناغێکدا یەکێک لە گرفتەکان لە کۆنترۆڵ دەردەچوو!".\nلە درێژەی قسەکانیدا، کە ئاژانسی ڕۆیتەرز بەدواداچوونی بۆ کردووە، کیسنجەر هەروەها وتوویەتی "ئێستا دۆخەکە لە پێشووتر مەترسیدارترە" و ئاماژەشی بەوە کردووە کە ئەو چەکە ئێجگار پێشکەوتووانەی هەردوولا لە دەستیانە، لەوانەیە سەر بکێشێ بۆ ململانێیەکی زۆر مەترسیدار. هێنری کیسنجەر دەشڵێت، ئاشکرایە قورسە بۆ ئەمریکا دانوستاندن لەگەڵ لایەنێکی دژبەری وەکو چین بکات کە بە زوویی پێشدەکەوێت و لە هەندێک بواردا پێشی دژبەرانی دەکەوێت.\nکیسنجەر دەڵێت، بابەتێکی دیکەی گرنگ ئەوەیە ئایا چین بەو سیستمە جیهانییە نوێیە قایل دەبێت؟\nکیسنجەر سەرسامیی خۆی بەو زیرەکییەی چین دەربڕیوە کە وەها خۆی ڕێکخستووە کە پێشکەوتنی تەکنۆلۆجی بەدەستبهێنێت و لەژێر کۆنترۆڵی دەوڵەتیشدا بیهێڵێتەوە، وتویەتی دەبێ وڵاتانی ڕۆژئاواش ئەدای خۆیان باش بکەن، سەرنجیشی خستووەتە سەر ئەوەی کە بەهێزیی ئابووریی چین واتای ئەوە نییە کە ئیدی ئۆتۆماتیکی لە هەموو بوارە تەکنۆلۆجییەکانی ئەم سەردەمەدا پێش ئەوانی دی دەکەوێت.\nچین سزا بەسەر دوو کۆمپانیای ئەمریکیدا دەسەپێنێت\nچین چی دەکات ئەگەر ڕووسیا ئۆکرانیا داگیربکات؟\nچین: ڕێکخراوی مافی مرۆڤ دەتوانێت سەردانی ناوچە ئیگۆرنشینەکان بکات\nFebruary 2022 18\nئەمریکا: چین خۆی لە پابەندییەکانی بازرگانیی ئازاد دەدزێتەوە\nگوتاری سەرۆک .. زەنگەکان بۆ کێ لێدەدرێن؟\nبۆچی سوید و فینلەندا دەستبەرداری بێلایەنی بوون؟\nوەرگرتنى فينلەندا و سويد لە ناتۆ هەڵەيەكى ستراتيژييە\nحەقیقەتێكى تاڵ قبووڵ بكەین، لە خەیاڵێكى خۆش باشترە!\nهونەرەجوانەکان لە هەولێرەوە بۆ سۆران\nبەقسەی بکەن، زەریفە


مزەی نەخۆش / Patientavgifter - 1177.se - Råd om vård från Sveriges landsting\nمزەی نەخۆشPatientavgifter Tipsa och dela\nچاودێریی نەخۆشیی و تەندرووستی بە خۆڕایی Hitta i artikeln\nچاودێریی نەخۆشیی و تەندرووستی بە خۆڕایی مڕۆڤ پارەی چ مەسرەفێ ئەدات؟\nمرۆڤ مەسرەفی زۆرربەی چوونە لای پزیشكی ئەدات\nبەشێکی زۆری پارەی باجی لاندستینگ و کۆموون بەکار ئەهێنریت بۆ مەسرەفی چاودێریی نەخۆشیی و تەندرووستی. ئەو مزەی کە ئەدرێت بە هەقی مەسرەفی چوونە لای پزیشك، بەشێکی کەمە لە مەسرەفی گشتی پزیشك. ئەم ڕاستی یەش شموولی مەسرەفی تایبەتی چاودێریی نەخۆشێ ناکات، بۆ نموونە مەسرەفی نەشتەگەریی جوانکاریی دانانرێت بە تیمارکردن. ئەو کاتە مرۆڤ خۆی هەموو مەسرەفەکە ئەکات. مزەی جیاواز لە لە لاندستینگ و کۆموونە جیاوازەکان\nهەندێك لە لاندستینگەکان مەسرەفی گواستنەوە بە ئامبولانس یان فڕۆکەی کۆپتەر (هەلیکۆپتەر) وەرئەگرن. هەندێك لاندستینگی دیکەش مەسرەفی چوونە لای پزیشك ئەگەرێننەوە بۆ نەخۆش گەر بیتوو نەخۆشەکە بۆ ماوەیەکی دیاریکراو چاوەڕوان بووبێت بێجگە لەو مزەیەی کە دەبێت بدرێت بە گوێرەی گرێبەست. گەر بێتوو مرۆڤ نەچێت بۆ لای پزیشك بە گوێرەی ئەو کاتەی کە دیاریکرابوو بۆی پێشووتر وە هەروەها کاتەکەشێ کەنسل نەکردبێت، ئەوا لەسەرێتی مەسرەفی پزیشك بدات. مەسرەفی چاودێریی نەخۆشیی لە کلینکی دیکەی لەشساخی تەندرووستی ئەو کەسانەی کە بیمەی تایبەتی خۆیان هەیە یاخوود لە ڕێگەی خاوەند کارەوە بیمە کراون، لەوانەیە مزەی کەیان هەبێت بۆ هەقی چوونە پزیشك. ئەو گەورە ساڵانەی کە نەخۆشی درێژخایەنیان هەیە مەسرەفی چوونە لای پەرەستیار-یان ئەگۆڕییت لە مەڵبەندی چاودێریی نەخۆشیی و تەندرووستی سەر بە کۆموون.\nزۆربەی ئەو کەسانەی کە خەڵکی ووڵاتانی یەکێتی ئەوروپا، ووڵاتانی دیکەی ئەوروپا لە دەرەوەی یەکێتی ئەوروپا و سویسرا نین، دەبێت هەموو مەسرەفی چاودێریی تەندرووستی خۆیان بکەن، تەنانەت لە حالەتی کوتووپڕ- یشدا. گەر بێتوو هاووڵاتیی سوێدی لە دەرەوەی ووڵات نەخۆش بکەوێت\nFäll ihop پارێزەی مەسرەفی یەکجار زۆر\nکارتی ئازاد (خۆڕایی) کاتێ مرۆڤ پارەیەکی یەکجار زۆر ئەدات بە چاودێریی تەندرووستی\nتا سنوورێکی دیاریکراو ئەکرێت مەسرەفی چاودێریی تەندروسستی تیمارکردن بکەیت. ئەوەش پێی ئەوترێت پارێزەی مەسرەفی یەکجار زۆر. بە شێوەیەك داڕێژراوە کە لە هەموو کۆموونەکان بە هەمان شێوە بڕ ئەکات.\nپارێزەی مەسرەفی یەکجار زۆر مانای ئەوەیە کە مڕۆڤ ئەتوانێت هەتاکوو مەبلەغی ١١٠٠ کرون پارەی چاودێریی تەندرووستی بدات لە ماوەی یەك ساڵدا و ئەو بڕە پارەیەش بریتی یە مزەی نەخۆش کە نەخۆش ئەیدات لە کاتی وەرگرتنی چاودێریی تەندرووستی لە ماوەی ئەو ساڵەدا. لە ژانووەری ٢٠١٢ وە زۆربەی لاندستینگەکان ئەو بڕە پارەیە یان کردۆتە ١١٠٠ کرون. ئەو برە پارەیەش لە یەکەم جار چوونی مرۆڤەوە بۆ چاودێریی تەندرووستی ئەژمێررێت، لە هەر کاتێکی سالەکە بێت. هەر کاتێ مرۆڤ ١١٠٠ کرۆنەکەی پڕەوە کرد، کارتی ئازاد وەرئەگرێت، واتە وەرگرتنی چاودێریی تەندرووستی بە خۆڕایی ئەبێت بۆ ئەو کاتەی کە ماوە لە دوانزە مانگەکەدا. کاتێك ماوەی دوانزە مانگەکەش تەواو بوو، ئەوا لە سەرەتاوە دەست پێ ئەکات بە دانانی مزەی نەخۆش بۆ وەرگرتنی چاودێریی تەندرووستی هەتاکوو سنووری ١١٠٠ کرونەکە پڕئەکرێتەوە. پارێزەی مەسرەفی یەکجار زۆر شموولی ئەم شتانەی لای خوارەوە ناکات:\nمەسرەفی ڕۆژانەی نەخۆش لە کاتی کەوتن (خەوتن) لە نەخۆشخانەدا\nتیمارکردن بە مەبەستی پێشگرتن لە نەخۆشیی، بۆ نموونە مامۆگرافیی\nمزەی نەخۆش کاتێك نەچێت بۆ چاودێریی تەندرووستی بە گوێرەی ئەو کاتەی بۆ دانرابوو مەسرەفی کۆپیکردنی دۆسیە.\nFäll ihop چاودێریی نەخۆشیی و تەندرووستی بە خۆڕایی چاودێریی نەخۆشیی و تەندرووستی بە خۆڕایی چاودێریی نەخۆشیی و تەندرووستی بە خۆڕایی چەند جۆرێ لە جاودێریی نەخۆشیی و تەندرووستی بە خۆڕایی یە لە چەند لاندستینگێك. بەڵام ئەو دەرمانانەی کە ئەنووسرێت بۆ نەخۆش لە لایەن کارمەندانی چاودێریی نەخۆشی یەوە، دەبێت نەخۆشەکە خۆی پارەی دەرمانەکە بدات. سەردانی بنکەی چاودێریی منداڵان و دایکان بە خۆڕایی یە لە سەرانسەری ووڵاتدا.\nچاودێریی نەخۆشیی و تەندرووستی بە خۆڕایی Publicerad:\nRedaktör: سەرنووسەر: ئینگە مار کارولسوون گاردەیە، ١١٧٧.ئس ئێ\nGranskare: پیاچوونەوە: هاسە کنووتسون، سەرپەرشتیار، بەشی چاودێریی نەخۆشیی و خزمەتگووزاریی، کۆموونەکان و لاندستینگەکانی سوێد، ستۆکهۆڵم\nهەموو ناوەڕۆکی ئەم بابەتەش دەستکاری کراوە لە دوای پیاچوونەوە و هەروەها پەسەندیش کراوە لە لایەن دەستەی نووسەران و کۆمیتەی نووسەرانەوە لە ١١٧٧.ئس ئێ


بنەمای ئازادیی هەر کۆمەڵگایەک، ئازادیی ژنە (حیدە حەمەدی)\n15:28 - 18 رەشەمه 2713\nئێمە ژنان لە دار فێربووین کە چۆن لەژێر رێژنەی باران و گلێرەدا بەسەرپێوە بووەستین.\nلە هەور فێربووین، بۆ روواندنی گوڵ لە خاکدا، بەسەر تیرەگی چیاکاندا دەرباز بین.\n٨ی مارس له راستیدا رۆژی یەکدەنگی و یەکگرتوویی ژنانی تێکۆشەری سەرانسەری جیهان بۆ گەیشتن بە ئامانجەکانی رزگاریخوازی و مرۆڤایەتی و پێشکەوتنی کۆمەڵایەتی و ئاشتی و فەوتاندنی هەرچەشنە چەوسانەوە و نایەکسانییه.\nرۆژی ٨ی مارسی ١٨٧٥ ژنانی کرێکاری کارگەی رستن و چنینی شاری نیۆیۆرک بە ناڕەزایەتیی دەربڕین سەبارەت بە بارودۆخی گەلێک ناگونجاویی کاری و درێژخایەن‌بوونی ماوەی کار و نزمبوونی رادەی مووچە، راپەڕین. پۆلیس گەلێک دڕندانە پەلاماری کرێکارانی ژنی دا و رێپێوانی ئەوانی خەڵتانی خوێن کرد. سەرەڕای سەرکوتکردنی خوێناویی ئەو راپەڕینە لەلایەن پۆلیسەوە، ساڵانی دواتریش کرێکارانی شاری شیکاگۆ و نیۆیۆرک بەشێوەیەکی بەربڵاو و رێکخراوتر، بە مەبەستی بەرز راگرتنی ئەو رۆژە مێژوویی‌یە، خەباتی خۆیان بەردەوام پەرە پێ دا و سەرەڕای دروشمەکانی پێشوو لەبارەی کۆتایی‌هێنان بە کاری تاقەت پڕووکێن، ئەوجار بۆ هەبوونی مافی دەنگدان بۆ ژنان و پێشگرتن لە بەهرەوەرگرتن لە وزە و کاری منداڵان هاتنەسەر شەقام. ئەوە خاڵێکی گەشاوە لە مێژووی تێکۆشانی ژنان دژی چەوساندنەوە و یاسا ئیستیسمارییەکانی جیهانی سەرمایەداری بوو.\n٨ی مارس لە راستیدا هێمایەک لە تێکۆشانی بەردەوام و بێ‌پسانەوەی ژنان دژی زوڵم و بەهرەکێشیی ئابووریی سیاسی، فەرهەنگی و جینسییەتیی مەوجوود لە کۆمەڵگای سەرمایەدارییە. ژنانی کرێکار ئەو رۆژەیان بە ئازار و خوێنی خۆیان بنیات ناوە و بە تێکۆشانی ئاگاهانە و ماندوویی‌نەناسانە خواستەکانیان بە ئامانج گەیاندووە. ژنان بەشێوەی سوننەتی و مێژوویی لە تەواوی کۆمەڵگادا بوونەتە کەرستەی توندوتیژی و هەڵاواردن، بۆیە بە تێکۆشانی بێ‌پسانەوە و رۆشنکردنەوەی بیر و هزری کۆمەڵگا توانیویانە لە ئورووپا ئازادی و مافی یەکسانی هاوشانی پیاوان بۆ خۆیان مسۆگەر بکەن.\nمەخابن ژنانی ئێمە هەتا ئێستاش یەخسیر و کۆیلەی یەک ئیدئۆلۆژیی سواو و نیزامێکی دواکەوتووی ئیسلامین. ئەو نیزامە زوڵم و چەوسانەوە بەشێوەی جۆراوجۆر دژ بە ژنان لە کۆمەڵگادا کردووەتە یاسا و گشت بەها و ئەرزیشەکانی نیزامی کۆمەڵایەتیی لەسەر بنەمای کۆیلەتی ژنان و چەوسانەوەی ئەوان و یاسای پیاوسالاری دامەزراندووە. ژنانی کۆمەڵگای ئێمە لە سەرەتایی‌ترین مافی خۆیان، بۆ وێنە مافی ژیان و چۆنییەتیی ژیان و هەستی هەڵبژاردن و خۆشەویستی و مافی ویستن و نەویستن بێبەش کراون. پیاوان خۆیان بە مالیک و خاوەن دەسەڵاتی گیانی ژن و ژیانی ئەوان لە کۆمەڵگادا دەزانن. کوشتن و توندوتیژی بە تایبەت کوشتن لەژێر ناوی پاراستنی نامووس یەکێک لە تایبەتمەندییەکانی زەقی ئەو کۆمەڵگایەیە و قوربانییەکانی ئەو جینایەتە دڕندانەیە لە راستیدا کەسانێکن کەلە بەرامبەر بیر و بۆچوونی دژە ئینسانیی ئەوتۆدا رادەوەستن و گیانی خۆیان بەخت دەکەن.\nهەر مرۆڤێکی ئازادیخواز بە لێوردبوونەوەیەکی سەرەتایی لە یاساکانی حاکم لە ئێراندا، لە قووڵایی توندوتیژی ئاشکرا دژی ژنان تێدەگا و پووچی و دژە مرۆ‌ڤبوون و دژە ژنبوونی رێژێمی ئاخووندی بۆ ئاشکرا دەبێ.\nدەسەڵاتداران تەنانەت لەسەر درگای هەر قوتابخانەیەکی کچانە، یاسا و دروشمی بە قەولی خۆیان پاراستنی حیجابیان هەڵواسیوە و هەموو رۆژێک یاسا ئیسلامییەکان بەگوێی کچانی گەنجدا بانگ دەدەن و وەبیریان دەخەنەوە. رێژێمی ئاخووندی لە کاتی هاتنەسەرکارییەوە، جلوبەرگ و خۆداپۆشینی بە زۆرەملێ، واتە حیجابی ئیجبارییان بەسەر ژنانی وڵاتەکەماندا سەپاندووە، بۆوەی ژنان کۆیلەتی و سووکی خۆیان هەست پێبکەن و قەبووڵی بکەن.\nلە کۆماری ئیسلامیدا بەشی ژنان لە ژیانی کۆمەڵایەتی و بنەماڵەییدا تەنیا دەستڕێژی جینسی، کوژران، لەشفرۆشی، سووک کران، جنێو و بێ‌حوڕمەتی و هەڕەشە بووە. تەنانەت لە کاتی هاوسەرگیریشدا، بنەمای پێکهێنانی ژیانی هاوسەری، رەچاوکردنی رێککەوتنی ماڵی وەک مارەیی و جیهاز و شتگەلی ترە، نەک خۆشەویستی و عەلاقەی مرۆڤەکان و مافی یەکسانیی لە ژیاندا.\nئێمەی ژن بۆ گەیشتن بە ئامانج و هیواکانمان بۆ رزگاری، دەبێ هاودەنگ و بەیەکەوە خەبات بکەین و زنجیری یەخسیری هەزارساڵەی زوڵم و چەوسانەوە و هەڵاواردن کە بە درێژایی مەودای مێژوویە و لە دەست و پێمان هاڵاوە، بپسێنین.\nبژی یەکگرتوویی جیهانی ژنان بۆ رزگاری لە هەرچەشنە کۆیلەتییەک


Wednesday, 06.27.2018, 19:00\nلە رۆژی میحنەتا بۆ دەفعی دوژمن،\nئەسلەحەی ناریت ؛\nدەف و مەشاک و عابا، پرچ و ڕیشو سیواکە\nلەسەر ئەم جۆرە هۆنراوانە بووە، کە ژیانی موفتی و خێزانەکەی لەسەردەمی خۆیدا کەوتۆنەتە مەترسییەوە و هەوڵی کوشتنی دراوە.\nلەم بەرنامە تەلەفیزیۆنییەدا، کە بە شیوەیەکی هونەری جوان کراوە لەسەر موفتی پێنجوێنی، کە دەبێت دەستخۆشی لە دەرهێنەرەکەی بکرێت ؛\nکاک عەبەدوڵڵا ئەمین پرسیار لە بەڕێز عەزیزی بلکیانی دەکات، کە دەڵێت گوایە هەوڵی کوشتنی موفتی پێنجوێنی دراوە بەهۆی هەڵوێستەکانییەوە. دیارە بەڕێزیان شارەزاییەکی وردی هەیە لەسەر مێژووی سەردەمەکە و جوگرافیای پێنجوێن، دابڕینی بەهۆی نەبونی ڕێگاوبان، بوونی تەریقەی نەقشبەندی و تەریقەی قادرییەکان، هەروەها ژیانی موفتی خۆی و پەیوەندی لەگەڵ قانیعدا...تاد، بەڵام بە ئەرێنی و نەرێنی وەڵامی ئەو پرسیارە ناداتەوە، کە ئایا هەوڵی کوشتنی دراوە، یان نا و لەلایەن کێوە. دوای هەشتا ساڵ تێپەڕبون بەسەر ئەم بەسەرهاتەدا، هێشتا کەس جورئەتی نییە باسی راستییەکان بە بێ پێچ و پەنا بکات، هەر کاتێک ئەم باسە دێتە کایەوە هەر خێرا دەکەونە پاکانە بۆ موفتی، گوایە ئیماندار بووە و کافر نەبووە.\nدەبێت خوێنەر باش ئەوە بزانێت، کە گرفتی موفتی ئیمانداری و نائیمانداری نەبووە،هەرگیز لە هۆنراوەکانیدا نەدژی ئیمانداریی وەستاوەتەوە و نە بەشان و باڵیشیا هەڵیداوە. موفتی کەسێکی یاخی بووە لە هەڵسوکەوتیدا و کەسێکی تازەگەر بووە لە بۆچوونەکانیدا، بەشیوەیەکی روون و ئاشکرا بەرگری لە ماف و یەکسانی مێینە کردووە لە سەردەمێکدا کە ئەو باسانە گرفتی نەک خەڵکی بەڵکو ڕۆشنبیرەکانیش نەبووە، هەروەها راستەوخۆ بە بێ ترس گەندەڵییەکانی ئەو سەردەمەی بە هۆنراوە دەربڕیوە، کە مەلا و شیخ و پیاوانی دینی بەرپرس بوون لێی، خۆ ئەگەر موفتی ئەمڕۆ بمایە بەهەمان شیوە دەیوت ؛\nلە ڕۆژی پێویستا، چەکی بەرگریت؛\nگەندەڵی و خیانەت،\nحوکمی عەشایەری و نۆکەری بێگانەیە\nلەسەردەمی خۆیدا مەلا و پیاوانی دینی ڕاستەوخۆ ڕووبەڕوی خۆی نەبونەتەوە و شەرمیان لێکردوە، بۆیە منداڵانیان هانداوە بۆ بەردبارانکردنی موفتی و ماڵ و منداڵی، گوایە کافرە و ئاگرپەرستە، تەنانەت هەندێک مەلا بۆ سوککردنی موفتی لەبەردەم خەڵکیدا سوێندیان بە قورعان خواردوە، کە موفتی پێنجوێنیان بە رووتی لە حەمامدا بینیوە کلکی لێ ڕواوە. پێ دەچێت ئەو کەسانەی، ئەم جۆرە دیمەنانەیان بینیوە کەسانێکن یان ئەوەیە، کە درەگێکی زۆر بەهێزیان خواردوە، یان توشی نەخۆشیەکی دەرونی ئێجگار ترسناک بوونە. هەر لەلایەن ئەم مەلا داعشانەشەوە پلانی کوشتنی بۆ داڕێژراوە.\nئەمڕۆش ئەو کەسانەی، کە وەک موفتی بە بێ چاونەترسی هەوڵی دەرخستنی گەندەڵییەکانی ئەم حکومەتەی کوردستان ئەدەن، بەهەمان شێوە ژیانیان دەکەوێتە مەترسییەوە بەترساندن و تۆقاندنیان لەلایەن چەقۆوەشێن و بەڵتەچیەکانەوە، گوایە فڵانەکەس سەرخۆش بووە و ئەوی تر بێ ڕیزی کردووە، یان هەر سەرەونگومی دەکەن و چەندەها چیرۆکی بێ سەروبەری بۆ هەڵدەبەستن. بۆیە ئەم بەسەرهاتەی، کە موفتی تیادا ژیاوە، باسێکی گەردونییە و لە هەموو سەردەمێک و کەڵچەرێکدا ڕویانداوە و روو ئەدەن، بەستراوەتەوە بە رۆڵ و هەڵوێستی ڕۆشنبیرەوە لە کۆمەڵگەدا، کە چۆن کەسانێک هەن دژی کۆنەپەرستی هەمیشە بەرگری لە فکری پێشکەوتوخوازی دەکەن.\nئەگەر ئەم پیاوانە پەشیمان بوونەتەوە لە کوشتنی، لەبەر ئەوە بووە، کە موفتی بۆ پارێزگاری کردنی لە خێزانەکەی، لەسەر داوای قانیع و دەوروبەرەکەی، کە ڕازیان کردووە بچێتە سەر بەردە نوێژەکان و نوێژ بکات. وەک دایکم دەیگێڕایەوە، ئەو شەوە هەتا بەیانی لەگەڵ قانیعی هاو خەم و هاوخەباتی دانیشتن، وا دیاربوو قانیع رازی کردبوو کە بچێت لەگەڵ ئەو نوێژ بکات، هەتاوەکو واز لە ماڵ ومنداڵی بهێنن، دەنا هەرگیز رازی نەدەبوو سەر بۆ داواکارییەکانی ئەوان دابنەوێنێت. کاتێکیش لە دوای کۆچی دوایی موفتی، پیاوانی دینی کوڕەکەی خەتابار دەکەن و هانی ئەدەن بچێت هەمو ڕۆژێک لەسەر گۆڕی موفتی قورعان بخوێنێت، هەتاوەکو گوایە خوا لە گوناحەکانی باوکی خۆش بێت، هاوسەری موفتی لەگەل ئەوەشدا کە نوێژکەر و خوا پەرست بووە، بەوە رازی نەبووە و دژی کوڕەکەی وەستاوەتەوە، هەتا کۆچی دوایشی کرد هەر بۆ ڕیز و بۆ خۆشەویستی بۆ مێردەکەی دەیوت؛ کوڕەکەم دڵی دوژمنانی پێ خۆشکردین بەوەی کە دەچوو قورعانی دەخوێند لەسەر گۆڕی موفتی .\nلەبەر ئەوەی ئەم رووداوانە لەسەر هیچ لاپەڕەیەکی مێژوو نەنوسراونەتەوە، دایکم وەک شایەتێکی راستەوخۆ ئەم باسانەی بۆ دەگێڕاینەوە، ئێستاکەش نۆرەی منە و منیش ئەو مافە بەخۆم ئەدەم، کە ئەو باسانەی دایکم بۆی گێراوینەتەوە لێرەدا باسی بکەم، هەرچەندە لەوە و بەر بەچەند وتارێک باسی زۆر شتی ترم کردوە، لێرەدا چەند باسێکی سادە و ساکاری تریش دەگێڕمەوە؛\nهەندێک لە مندالەکانی موفتی ناوی عەرەبیان هەیە، وەک عەبدول کەریم، کامیل، ڕابیعە. کە هەرگیز موفتی لە هۆنراوەکانییدا ناویان نابات، ئایا لەبەر کێشی شیعریە یان نا، بەڵام ناوی هەنار، لیمۆ، بەهێ، گێلاس دەبات. هۆکاری ئەم ناوە عەرەبیانە دەگەڕێتەوە بۆ ئەوەی، کە خێزانی موفتی وەک هەموو کەسێک ئارەزوی ئەوەی هەبووە، کە کوڕێکی هەبێت، دەور و بەرەکەی پێی دەڵێن ئەگەر کچی چوارەمی ناوبنێیت ڕابیعە، لەبەر ئەوەی کە ڕابیعە لە وشەی چوارەوە هاتوە ئیتر بازنەکە دا ئەخات و کوڕی بەدوادا دێت، هەرچەندە موفتی لەسەرەتاوە ڕازی نەبووە، بەڵام لە کۆتاییدا لە بەر ڕێز و خۆشەویستی بۆ هاوسەرەکەی قبوڵی کردووە . بەڕێکەوت دوو کوڕی بەدوادا هاتووە و دەبوایە بەو پێیەش، کە مەلا ناوی ئیسمی، واتە ناوی دینی بۆ کوڕەکانیش هەڵبژێرێت. راستە پێش ئەو ناوانە دوو کچی تری هەبووە بەناوی کافیە و حەپسەوە، هۆکاری ئەوەیان نازانم.\nلەبەر ئەوەی، کە موفتی زۆر جیاواز هەڵسوکەوتی کردووە، بۆتە جێی سەرسوڕمانی دەوروبەرەکەی، دایکم دەیگیڕایەوە، کە ڕۆژێک خێزانێک دێن بۆ خوازبێنی کچە گەورەکەی کە ناوی بەهێیە. موفتی وەڵامیان دەداتەوە کە ئەو ناتوانێت بڕیاربدات و ئەبێت پرسیار لە کچەی بکات هەتاوەکو بزانێت، ئایا رازیە یان نا. ماڵەکە سەریان سوڕ دەمێنێت، کە ئەم پیاوە بۆچی پرسیار لە کچەکەی دەکات؟ وەکو دایکم دەیگێڕایەوە ؛ کێ لەو سەردەمەدا پرسی بە کچەکەی دەکرد!؟. موفتی لەبەردەمی دایکمدا بە بەهێی کچی دەڵێت کە ئایا رازیە شوو بەو کوڕە بکات ؟ لە وەلامدا بەهێ دەڵێت؛ نەخێر. موفتی ئەو پرسیارە دووبارە ناکاتەوە لە کچەکەی، پرسیاریشی لێناکات بۆچی و لەبەر چی شو بەو کوڕە ناکات!. پاش ئەوە موفتی بێ پێج و پەنا و پاساو هێنانەوە بە ڕستەیەکی کورت بە ماڵکە دەڵێت ؛ کچەکەم ڕازی نییە. ئەم هەڵسو کەوتانەی موفتی پێمان دەڵێن، کە موفتی نەترساوە لە حوکمی دەروبەرەکەی.\nچیرۆکێکی تریشم لەلایە، کە پەیوەندی بە دەوری مێینە و خوێندنی دایکمەوە هەیە وەک یەکەم کچ لە مەکتەبی کوڕاندا و بۆچی بەردەوام نەبوو لە خوێندن، ئەوەیان هەڵدەگرم بۆ کاتێکی تر و باسێکی تر. کاتێکیش دەروێشان بە زکرو حەی ئەلا و شمشێر و زکرەوە بەبەردەمی دوکانەکەیدا رۆیشتون، ڕێگایان لە هاتوچۆی سەیارە و خەڵکی گرتوە، وەک دایکم دەیگێڕایەوە، دەیبینی کە موفتی لە ژێر لێوەوە دەی وت ؛ خۆتان لادەن لەبەردەم ئەو سنعەتەدا هەی ڕشکن و پڵکن .\nئەگەر لە رابوردودا سوکایەتی بە موفتی کراوە لە سەر بوێری و هەڵوێستەکانی، ئەوا لەسەردەمی نوێدا بەشیوەیەکی تر ئەو بێ ڕێزیە بەردەوام بووە بەرامبەر بە موفتی، جگە لەوەی، کە ئاوڕی لێ نەدراوەتەوە بە پێی ئەو خزمەتەی، کە کردویەتی بە دەوروبەرەکەی، هەروەها پاش ئەوەی لەسەر داوای بەڕیز جەمال عەبدول ؛ پارێزگای سلێمانی پەیکەرێک بۆ موفتی کراوە لە دەروازەی شارەکەدا دانرا، هێندەی پێ نەچوو ئەم پەیکەرە لابرا، نەزانرا بۆچی و بە داخوازی کێ و بە چ هۆکارێک لابرا، خۆ ئەگەر پەیکەری عومەری خەتاب بوایە ئەوا بڕوا ناکەم کەس بۆی هەبوایە ئەو کارە بکات، بەڵام بۆ کەسێکی نیشتمانپەروەری وەک موفتی پێیان ڕەوا بوو، هەڵبەتە ئەمە تاوانێکی تر بو بەرامبەر بە موفتی کردیان.\nئەوەی کە ئەمڕۆ گرنگە بکرێت بۆ موفتی، پاش هەڵسەنگاندنی هۆنراوەکانی موفتی و دەوری تازەگەرایی و هەڵوێستی بوێری، ئەوەیە کە پەیکەرەکەی وەک چۆن دانرابو لە دەروازەی شاردا، بخرێتەوە شوێنەکەی خۆی، ئەگەر پەیکەرێکی تری بۆ بکرێت کە دەستی کچەکەی گرتوە ئەوە هەر ڕێزلێنانێکی گەورەترە، لەبەر ئەوەی پێنجوێن و و موفتی پێنجوێنی، شارێک و کەسایەتیەکن ناتوانرێت لەیەکتری جیابکرێنەوە، هەروەها نامەیەکی رەسمی لێبوردن لە وەزارەتی ئەوقافەوە بۆ موفتی و خێزانی موفتی، بە سێرێمۆنییەک بخرێتە سەر گۆڕی بۆ بەرپەرچدانەوەی ئەو بێ ڕێزیەی کە پێی کراوە بەرامبەری، هەتا ڕۆحی ئاسودە بێت. خۆ ئەگەر ئەم نامەی لێبوردنی رەسمییە بکرێت ئەوا دەتوانرێت ببێتە سەرەتایەک بۆ ئاشتبونەوە، بۆ داهاتویەکی دڵخۆشکەر بۆ کوردستانێکی سەربەخۆ .\nکاتێک مرۆڤ پرسیار لە بوونی خۆی دەکات، ئیتر ئازادیی خۆی لەدەست دەدا


حه‌مرین - سوریا له چاکسازێکانی پاشگه‌ز ده‌بێته‌وه\nسوریا له چاکسازێکانی پاشگه‌ز ده‌بێته‌وه\nپایزی رابردوو، زۆر له چاودێرانی سیاسی له‌و باوه‌ردا بوون که رژێمی سوریا روو له چاکسازی و سیاسه‌تێکی نه‌رم و کراوه‌تر ده‌کات له‌م وڵاته، به‌ڵام رووداوه‌کانی ئه‌م دوایه پێچه‌وانه‌ی ئه‌و راستیانه‌ی ده‌رخست. چه‌ند مانگێک له‌مه‌وبه‌ر رژێمی به‌عس باسی له که‌مکردنه‌وه‌ی ده‌سه‌ڵاتی خۆی ده‌کرد له دامووده‌زگاکانی ناو ئه‌م وڵاته‌و رێگاش به هێزه سیاسێکانی تر ده‌درێت که به‌شداری له به‌رێوه‌بردنی ناو وڵات بکه‌ن. ئه‌م نه‌رمیه‌ی رژێم له کاتێکدا سه‌ری هه‌ڵدا که فشاره‌کانی نێوده‌وڵه‌تی له زیادبووندا بوو به‌رامبه‌ری. ێکێ له‌و فشاره نێوده‌وڵه‌تیانه تاوانبارکردنی رژێمی سوریا بوو که گوایه ده‌ستی هه‌یه له کوشتنه‌که‌ی سه‌رۆک وه‌زیرانی پێشووی لوبنان و داوای ده‌رچوونی هێزه‌کانی سه‌ربازی سوریا بوو له لوبنان.\nپاش کشانه‌وه‌ی هێزه‌کانی سوریا و رووداو و گۆرانکارێکانی سیاسی ناوچه‌که، رژێمی سوریا ماوه‌ێکه خۆی وه‌ک رژێمێکی خاوه‌ن ناسنامه ئیسلامی ده‌رده‌خات. سه‌رکه‌وتنی حماس له فه‌له‌ستین، هه‌ڵبژاردنه‌کانی ئه‌م دوایه‌ی ناو وڵاتی مسر، هه‌ڵبژاردنه‌کانی ناو عیراق که هێزه ئیسلامێکان ده‌نگێکی زۆریان هێنا و پاشان ترسی نزیکبوونه‌وه‌ی هێزه ئیسلامێکانی سوریا له ئه‌مریکاو رۆژئاوا، رژێمی سوریای ناچارکرد که نه‌رمێکی زۆر به‌رامبه‌ر ئیسلامێکانی ناوه‌وه پێشان بدات که گوایه رژێمێکه پێش هه‌موو ئایدلۆجیاێکی علمانی ناسنامه‌ێکی ئیسلامی هه‌یه.\nرژێمی سوریا له به‌ره‌کانی تر هه‌نگاوی زۆر تووندی به‌رامبه‌ر هه‌موو ئه‌و لایه‌ن وهێزانه ناوه. بۆ نموونه له‌م چه‌ند مانگه‌ی رابردوو چه‌نده‌ها ئه‌ندامی رێکخراوه مه‌ده‌نێکانی وه‌ک رێکخراوی مافی مرۆڤ و ئه‌وانه‌ی داوای گۆرانکاری و چاکسازی ده‌که‌ن له‌م وڵاته گرتوه‌و زندانی کردوون. زۆر له ئه‌ندامانی ئه‌م رێکخراوه مه‌ده‌نیانه رێگای چوونه ده‌ره‌وه‌ی وڵاتیان لیگیراو بۆ به‌شداری کردن له کۆنفراسه جیاوازه‌کان. رژێمی سوریا ناوه‌ندی رێکخراوی مافی مرۆڤی له‌م وڵاته داخست که له‌لایه‌ن ێکێتی ئه‌وروپاوه هاوکاری ئابوری ده‌کرا و هه‌موو دامووده‌زگا میدیاکانی ناو سوریای ئاگادار کردۆته‌وه که به‌رگری له پرنسیپه ناسیوناله‌سته‌کانی عه‌ره‌ب بکه‌ن و دژ هه‌موو ئه‌و لایه‌نانه بوه‌ستن که داوای گۆرانکاری سیاسی بنه‌ره‌تی ده‌که‌ن له سوریا.\nعمار قوره‌یبی، که قسه‌که‌ری رێکخراوی مافی مۆڤه له سوریا، پاش به‌شداربوونی له کۆنفرانسێکی نێوده‌وڵه‌تی که له واشنتۆن وپاریس به‌رێوه‌چوو بۆ ماوه‌ی چوار رۆژ له لایه‌ن هێزه‌کانی ئاسایشی سوریا ده‌ستگیرکرا. نصیر نشار که سه‌رۆکی پارتێکی ئۆپزسون و بازرگانێکی به‌ناوبانگا بۆ ماوه‌ی سێ رۆژ له شاری حلب ده‌ستگیرکرا کاتی گه‌رانه‌وه‌ی له کۆنفرانسیکی نێوده‌وڵه‌تی له ده‌ره‌وه‌ی وڵات.\nئه‌م هه‌وڵانه‌ی رژیمی سوریا بۆ رێگا گرتنه له‌هه‌موو ئه‌و لایه‌ن و که‌سایه‌تیانه‌ی ناو ئه‌م وڵاته بۆ نزیکبوونه‌وه له هێزه سیاسێکانی ده‌ره‌وه‌ی وه‌ک (أخوان مسلمین) که له‌م دوایه له‌گه‌ڵ عبدالحلیم خدام به‌ره‌ێکیان بۆ رووخانی به‌عس پێکهێناوه‌و خه‌ریکی چاوپێکه‌وتن و به‌رنامه دارشتنن له‌گه‌ڵ ئه‌مریکا بۆ گۆرینی رژێم.\nماوه‌ێک له‌مه‌وبه‌ر رێکخراوی مافی مرۆڤی نێوده‌وڵه‌تی راپۆرتێکی سه‌باره‌ت به رژێمی سوریا بڵاوکرده‌وه‌و داوای کرد که هه‌موو ئه‌و که‌سانه ئازاد بکرێن که له‌به‌ر بۆچوونه سیاسێکانیان گیراون و داوای ئازادکردنی هه‌موو ئه‌و که‌سایه‌تیانه‌ی کرد که داوای چاکسازی ده‌که‌ن له‌م وڵاته. له مانگی یه‌که‌وه تاکو ئێستا زیاتر له سی که‌س له ئه‌ندامانی رێکخراوی مافی مرۆڤ له سوریا گیراون و زیندانی کراون. (سامی ألعباس) که نوسه‌رێکی به‌ناوبانگه، له‌گه‌ڵ( فاروق حمد) ی شاعری به‌ناوبانگ ماوه‌ێک له‌مه‌وبه‌ر به تاوانی چاوپێکه‌وتن له‌گه‌ڵ چه‌ند لایه‌نێکی دژ به رژێم گیراون.\nجیگیری سه‌رۆک وه‌زیرانی سوریا (عبدالله دردری) که به که‌سایه‌تێکی ته‌کنوقرات ناوده‌برێت و لێپرسراوی سیاسه‌تی ئابوری سوریایه، باسی له‌وه کرد که ئه‌و گۆرانکاری و چاکسازیانه‌ی هه‌ندێ لایه‌ن خۆاستیاریین له وڵاته‌که‌ی باری ئاسایش و سیاسی ناو سوریا ده‌خاته ژێر مه‌ترسی و هه‌ره‌شه‌وه بۆیه پێویسته زۆر به تووندی به‌رامبه‌ریان بوه‌ستیین و رێگای ئه‌وه‌یان نه‌ده‌ین وڵاته‌که‌مان بخه‌نه ژێر هه‌ره‌شه‌کانی ده‌ره‌وه. ئه‌و باسی له‌وه کرد که هه‌ندێ لایه‌نی خۆفرۆش و نۆکه‌ری بێگانه هه‌ن که داوای گۆرینی رژێم ده‌که‌ن بۆ ئه‌وه‌ی رێگا بۆ هێزه‌کانی ئه‌مریکا خۆش بێت بۆ داگیرکردنی وڵات و سوریاش تووشی ئه‌و گۆماوه ترسناکه‌ی وه‌ک عیراق بکه‌ن.\nرژێمی به‌عس نه‌ک ته‌نها به تووندی دژ به هێزه سیاسێکانی ده‌ره‌وه‌ی وڵات وه‌ستاوه، به‌ڵکو کار بۆ رێگاگرتن له‌هه‌موو ئه‌و لایه‌ن و که‌سایه‌تیانه‌ی ناو خودی پارتی به‌عس ده‌کات که داوای چاکسازی و گۆرانکاری ده‌که‌ن. ( أیمن عبدالنور) که ئه‌ندامێکی پارتی به‌عسه و ێکێکه له‌وانه‌ی داوای چاکسازی ده‌کات، پیش ماوه‌ێک ناچاربوو که هه‌ڵبێت بۆ وڵاتی أیمارات و له‌وێوه کار بۆ چاکسازی بکات. ئه‌م که‌سایه‌تیه پێش ماوه‌ێک ئه‌وه‌ی راگه‌یاند که رژێمی به‌عس ماوه‌ێکه کار بۆ دوورخستنه‌وه‌ی هه‌موو ئه‌و که‌سانه ده‌کات له‌ناو پارتی به‌عس که داوای چاکسازی و گۆرانکاری سیاسی ده‌که‌ن.\nدیاره گۆرانکاریه سیاسێکانی ناوچه‌که گرنگی تایبه‌تی له‌سه‌ر سیاسه‌ت و هه‌ڵوێستی تازه‌یه‌ی رژێمی به‌عس هه‌بووه له سوریا. هه‌وڵه‌کانی ئێران بۆ بوون به هێزێکی ئه‌تۆمی جیهان، سه‌رکه‌وتنی هێزه ئیسلامێکانی ناو عیراق له هه‌ڵبژاردنه‌کان، به‌تایبه‌ت ئه‌وانه‌ی دژ به مانه‌وه‌ی ئه‌مریکان له عیراق، سه‌رکه‌وتنه‌کانی حماس له فه‌له‌ستین. کێشه سیاسی و ئه‌منێکانی ناو عیراق که سه‌رئێشه‌ێکی زۆری بۆ ئه‌مریکا درووست کردوه، به‌ده‌ستهێنای هه‌شتاو هه‌شت ده‌نگی( اخوان مسلمین) نه‌کانی وڵاتی میسر له هه‌ڵبژاردنه‌کان وه پاشان باری سیاسی ناو لوبنان که حزب الله رۆڵێکی گه‌وره ده‌بینیت تیای، ئه‌مانه زیاتر پاڵی به رژێمی سوریا ناوه که هه‌ڵوێستی سیاسی ناوه‌وه‌ی له نه‌رمیه‌وه بۆ توندره‌وه‌ی بگۆرێت.\nئه‌و ته‌و‌ژمه ئیسلامیه‌ی ناوچه‌که‌ی گرتۆته‌وه که هێزه ئیسلامێکان رۆژ به‌رۆژ له په‌ره‌سه‌ندنان وه دژایه‌تی کردنی ئه‌م هێزه ئیسلامیانه بۆ سیاسه‌ته‌کانی ئه‌مریکا له رۆژهه‌ڵاتی ناوه‌راست له‌گه‌ڵ هه‌ڵوێستی رژێمی سوریا خۆ ده‌گرنه‌وه بۆیه ماوه‌ێکه رژێمی به‌عسی ده‌ستیکردوه به پرپاگه‌نده‌ێکی ئاینی که گوایه ناسنامه‌ی رژێمه‌که‌ی له پیش هه‌موو شتێکه‌وه ئیسلامیه. ئه‌م ته‌وژمه ئیسلامیه‌ی ناوچه‌که‌ی گرتۆته‌وه رژێمی به‌عسی ناچارکردوه که روکه‌شێکی ئاینی بخاته سه‌ر سیاسه‌ته‌کانی بۆ ئه‌وه‌ی کۆمه‌ڵانی خه‌ڵکی به‌لای سیاسه‌ته‌کانی رابکێشێت.\nله‌م دوایه رژێمی به‌عس جیاواز له جاران که‌سایه‌تێکی ئیسلامی توندره‌وه‌ی وه‌ک (عبدالقادر الکاتانی) بۆ پۆستی لێپرسراوی کاروباری ئاینی دامه‌زراند که کاتی خۆی وه‌ک پرۆفیسۆرێکی ئاین ناس له زانکۆی دیمه‌شق کاری ده‌کرد. ئه‌م که‌سایه‌تیه له‌و باوه‌ره‌دایه که ته‌وژمه ئیسلامێکه‌ی ناوچه‌که‌و فشاره‌کانی ده‌ره‌کی بۆ سه‌ر سوپای سوریا هۆی سه‌ره‌کی ئه‌و مکیاجه ئاینیه‌یه که رژێمی به‌عس له خۆی داوه. په‌رله‌مه‌نتار (محمد الحبش) که سه‌رۆکی ده‌زگای ناوه‌ندی خۆێندنه ئیسلامێکانه له دیمه‌شق باس له‌وه ده‌کات که رژێمی به‌عس هه‌ڵوێستی خۆی به‌رامبه‌ر ئیسلام و ئاین گۆریوه‌و رێگای بۆ چالاکیه ئاینێکان کردۆته‌وه، بۆیه پێویست ده‌بێت هێزه ئه‌سلامێکانی ده‌ره‌وه‌ی وڵات بگه‌رێنه‌وه‌و به‌ره‌ێک دژ به هه‌ره‌شه‌کانی دوژمنانی سوریا درووست بکه‌ن.\nله‌وه‌ده‌چێت هه‌موو ئه‌م هه‌وڵانه‌ی رژێمی به‌عس ته‌نها تاکتیکێکی کاتی بێت بۆ ریگاگرتن له هێزه ئیسلامێکانی ده‌ره‌وه‌ی وڵات که هه‌وڵی نزیکبوونه‌وه ده‌ده‌ن له هێزه ئیسلامێکانی ناوچه‌که، یان هه‌نگاویک بێت بۆ درووستکردنی به‌ره‌ێکی ناوه‌کی دژ به هه‌موو ئه‌و گۆرانکاریه سیاسیانه‌ی ناوچه‌که و فشاره‌کانی ئه‌مریکا بۆ سه‌ر ئه‌م وڵاته. رژێمی به‌عس ئه‌مرۆ له سیاسه‌تی( أحمدی نجادی) ی سه‌رۆک کۆماری ئێران که دژایه‌تێکی ته‌واوی ئه‌مریکاو ئیسرائیل ده‌کات و کار بۆ گه‌شه‌دان به به‌رنامه ئه‌تۆمێکه‌ی وڵاته‌که‌ی ده‌کات سوودێکی زۆر وه‌رگترتوه بۆ نزیکبونه‌وه له هێزه ئه‌سلامێکانی ناوچه‌که‌ی دژ به ئه‌مریکا.\nرژێمی به‌عس له سوریا ئه‌وه باش ده‌زانێ که ته‌نها هێزێک که بتوانێت کاریگه‌ری له‌سه‌ر گۆرانکارێکانی ناو سوریا هه‌بێت هێزه ئیسلامێکانی دره‌وه‌وه‌یه که ئێستا خه‌ریکی درووستکردنی به‌ره‌ێکی نیشتمانیین له‌گه‌ڵ ئه‌و لایه‌نانه‌ی ناو پارتی به‌عس که داوای جاکسازی و گۆرانکاری بنه‌ره‌تی ده‌که‌ن له‌م وڵاته. رژێمی به‌عس ئه‌مرۆ به‌هۆی ئه‌و ته‌ژمه ئیسلامیه‌ی ناوچه‌که‌ی گرتۆته‌وه‌و ئه‌و به‌رگه ئاینیه‌ی کاری بۆ ده‌کات خۆی له هه‌موو کاتێ به‌هێزتر ده‌بینێت به‌رامبه‌ر هه‌موو ئه‌و هه‌ره‌شانه‌ی ده‌خریته سه‌ری.\nپێداچوونه‌وه‌ی بابه‌ت سه شنبه 5 اردیبهشت 1385 سه‌عات 01:04 ق.ظ


دادگای نێونەتەوەییی تاوانباری - ویکیپیدیا\nدادگای نێونەتەوەییی تاوانباری\nدادگای نێونەتەوەیی تاوانباری (بە ئینگلیسی: International Criminal Court و پوختەکەی: ICC) دادگاییەکی تایبەت و ھەمیشەییە بۆ بەدواچوون و سزادانی تاوانەکانی وەک جینۆساید، تاوانی دژ بە مرۆڤایەتی و تاوانی کاتی شەڕ.\nپێکھاتنی ئای-سی-سی بەرەی گۆڕانی یاساکانی نێودەوڵەتی دەزانن کە لە ١٩٤٥ەوە دەستیپێکردووە. ئەم دادگایە ھێزی داوە بە مافەکانی مرۆڤ و یاساکانی مرۆڤدۆستانە بۆ ڕووبەڕووبوونەوە لەگەڵ کێشەکاندا.\nئەم دادگایە لە ١٩٩٨لە ڕۆم، پایەتەختی ئیتاڵی دامەزرا و دواتر لە ٢٠٠٢دا، دوای پەسەندکرانی ئەم دادگایە لەلایەن ٦٠ دوڵەتەوە، بە شێوەی فەرمی دەستی بەکارکرد. شوێنی فەرمیی ئەم دادگایە لە شاری لاحە، وڵاتی ھۆڵەندایە؛ بەڵام لە ھەر شوێنێکی دیکەش دەتوانێ دابنرێت.\nھەتا مارچی ٢٠١٠، ١١١ وڵات ئەندامی ئەم دادگایەن و ٣٧ وڵاتی دیکەش، وەک ڕووسیا و ئەمەریکا، ئامادەن بەڵام ھێشتا لە ناو وڵاتەکانیان بە پەسندی پاڕلەمانیان نەگەیاندووە . وڵاتانی وەک چین و ھێند لە ڕەخنەگرانی ئەم ڕێکخراوەن و ئەندام نین.\nلەکاتی دامەزران تاکوو ئێستا، ئەم ڕێکخراوە لێکۆڵینەوە لەسەر پەنج ڕووداو کردووە: ئووگاندای باکوور، کۆماری دیمۆکڕاتیکی کۆنگۆ، کۆماری ئافریقای ناوەندی، کۆماری کێنیا و دارفوور (سوودان)دەقی پەڕە..


(40) ڕۆژێك دێت که هه‌موان کۆده‌کرێنه‌وه (ئه‌وسا خوا به فریشته‌کان ده‌فه‌رموێت: (به‌ڕاست)، ئه‌وانه ئێوه‌یان ده‌په‌رست؟!\n(41) (له وه‌ڵامدا) ده‌ڵێن: پاکیی و ستایش بۆ تۆ (ئه‌ی په‌روه‌ردگار) تۆ یارو یاوه‌ری ئێمه‌ی نه‌ك ئه‌وان، به‌ڵکو ئه‌وانه په‌رییان ده‌په‌رست، زۆربه‌یان باوه‌ڕیان پێیان هه‌بوو (باوه‌ڕیان به جادووگه‌رو ده‌جاله‌کان هه‌بوو).\n(42) ئه‌وه ئیتر ئه‌مڕۆ که‌ستان ده‌سه‌ڵاتی ئه‌وه‌ی نیه که قازانجێك یا زه‌ره‌رێك به که‌سیترتان بگه‌یه‌نێت، به‌وستهمکارانیش ده‌ڵێین: بچێژن سزای ئه‌و ئاگره‌ی که ئێوه به درۆتان ده‌زانی و باوه‌ڕتان پێی نه‌بوو.\n(43) جا ئه‌گه‌ر ئایه‌ته ئاشکه‌او ڕوونه‌کانی ئێمه به‌سه‌ریاندا بخوێنرێته‌وه، (کافران) ده‌ڵێن: ئه‌مه کابرایه‌که‌و ده‌یه‌وێت له ڕێگه‌و ڕێبازی باوانتان وێڵتان بکات، هه‌روه‌ها ده‌ڵێن: ئه‌مه شتێکی ده‌ستهه‌ڵبه‌ست و هه‌ڵبه‌ستراوه، ئه‌وانه‌ش که کافرن ده‌رباره‌ی ئه‌و حه‌ق و ڕاستییه‌ی که بۆیان هاتووه ده‌ڵێن: ئا ئه‌مه سیحرو جادوویه‌کی ئاشکرایه!!.\n(44) (جا خۆ ئێمه) هیچ کتێب و نامه‌یه‌کمان بۆ نه‌ناردوون تا بیخوێنن (تا له‌ڕووی ئه‌وه‌وه تۆ به‌درۆ بخه‌نه‌وه‌و بڕوات پێ نه‌که‌ن)، وه پێش تۆش هیچ پێغه‌مبه‌رێکمان بۆ ڕه‌وانه نه‌کردوون (تا له سزای بێئیمانی بیانترسێنێت).\n(45) ئه‌و خه‌ڵکه‌ی پێش ئه‌مانێش (پێغه‌مبه‌رانی خوایان) به‌درۆ خسته‌وه به مه‌رجێك به‌قه‌ده‌ر ده‌یه‌کی ئه‌وانه، ئه‌مانه ده‌سه‌ڵاتدارو خاوه‌ن دارایی نین، که‌چی پێغه‌مبه‌ره‌کانی منیان به‌درۆ خسته‌وه، ئایا نابینن چۆن تۆڵه‌م لێ سه‌ندن و چیم به‌سه‌رهێنان؟!\n(46) (پێیان) بڵێ: من ئه‌ك ئامۆژگاری ئێوه ده‌که‌م، که، بۆ خواو له‌به‌ر خوا، دوو قۆڵی و به‌ته‌نهایی، دانیشن و بیرکه‌نه‌وه (له‌م قورئانه، له‌م پێغه‌مبه‌ره، له‌م به‌رنامه‌یه) ئه‌م هاوه‌ڵه‌ی ئێوه (محمد صلی الله علیه وسلم)، شێت نیه، به‌ڵکو ئه‌و ته‌نها ترسێنه‌ری ئێوه‌یه پێش ئه‌وه‌ی سزایه‌کی سه‌خت ڕووبه‌ڕووتان ببێت..\n(47) پێیان بڵێ: هه‌رچی پاداشت و کرێیه‌کم داواکردووه هه‌ر بۆ خۆتان، من پاداشتم ته‌نها له‌سه‌ر خوایه، ئه خوایه‌ش شایه‌ته به‌سه‌ر هه‌موو شتێکه‌وه.\n(48) (ئه‌ی محمد صلی الله علیه وسلم) بڵێ: به‌ڕاستی په‌روه‌ردگارم (سه‌رئه‌نجام) حه‌ق ده‌ماڵی به‌سه‌ر (به‌تاڵ و ناحه‌قیدا) به‌ڕاستی ئه‌و زاته زۆر شاره‌زایه به نهێنی و شاراوه‌کان.


كه‌ركوك، 19ی تشرینی یه‌كه‌می 2020، دۆزینه‌وه‌ی گۆڕێكی به‌كۆمه‌ڵ له سنوری ناحیه‌ی ریاز فۆتۆ: تایبه‌ت به كه‌ركوك ناو\nهێزه‌كانی پۆلیسی فیدراڵی، گۆڕێكی به‌كۆمه‌ڵ له باشوری خۆرئاوای كه‌ركوك ده‌دۆزنه‌وه، كه روفاتی نزیكه‌ی 50 كه‌سی تێدایه.\nدۆزینه‌وه‌ی ئه‌و گۆڕه له ناحیه‌ی ریازی كه‌ركوك؛ له ئه‌نجامی پرۆسه‌یه‌كی گه‌ڕانی پۆلیسی فیدراڵیدا بووه، كاتێك دوێنێ دوشه‌ممه 19ی تشرینی یه‌كه‌م له‌سه‌ر بنه‌مای زانیاری هه‌واڵگری چونه‌ته ئه‌و ناوچه‌یه.\nلیوا محه‌مه‌د جه‌واد ساعدی، فه‌رمانده‌ی فیرقه‌ی ئالیه‌تی پۆلیسی فیدراڵی به (كه‌ركوك ناو)ی وت "له‌چوارچێوه‌ی زانیاری هه‌واڵگریدا توانیمان ئه‌و گۆڕه به‌كۆمه‌ڵه له گوندی داود عه‌لوكه‌ی سه‌ر به ناحیه‌ی ریاز بدۆزینه‌وه، كه ته‌رمی 40 بۆ 50 كه‌س له‌خۆده‌گرێت".\nهه‌روه‌ها ئاماژه‌ی به‌وه‌دا له گۆڕه‌كه‌دا ئێسك و پروسك، جلوبه‌رگ و مه‌خزه‌نی چه‌كی تێدایه؛ گومانیشی هه‌یه ئه‌و شوێنه له سه‌رده‌می ده‌سه‌ڵاتدارێتی داعشدا جێگه‌ی له‌سێداره‌كانی هاوڵاتیان بوبێت.\nچه‌كدارانی "ده‌وڵه‌تی ئیسلامی له عیراق و شام - داعش"، له ناوه‌ڕاستی 2014دا ده‌ستیانگرت به‌سه‌ر به زۆرینه‌ی ناوچه‌كانی باشور و باشوری خۆرئاوای پارێزگای كه‌ركوك و تا كۆتاییه‌كانی ساڵی 2017 له‌و ناوچانه‌دا حوكمڕان بون.\nفه‌رمانده‌كه‌ی پۆلیسی فیدراڵی ده‌ڵێت دانیشتوی گونده‌كه ئاگاداركراونه‌ته‌وه نزیكی گۆڕه به‌كۆمه‌ڵه‌كه نه‌كه‌ون، تا دامه‌زراوه‌ی كاروباری شه‌هیدان و پزیشكی دادوه‌ری ته‌رمه‌كان ده‌رده‌هێنن، به مه‌به‌ستی وه‌رگرتنی نمونه‌ی پشكنین و ناسینه‌وه‌یان.\nله ساڵانی رابردوشدا چه‌ندین گۆڕی دیكه‌ی به كۆمه‌ڵ له ناوچه كۆنتڕۆڵكراوه‌كانی ژێر ده‌ستی داعش دۆزراونه‌ته‌وه كه گومانده‌كرا به‌شێكیان روفاتی پێشمه‌رگه بێسه‌روشوێنه‌كانی تێدابێت.\nلیوا محه‌مه‌د ساعدی وتی "ناتوانم بڵێم له‌ناو ئه‌و گۆڕه به‌كۆمه‌ڵه‌ی دۆزراوه‌ته‌وه روفاتی پێشمه‌رگه هه‌یه، چونكه هیچ جلوبه‌رگێك یان به‌ڵگه‌یه‌كی هه‌بونی ته‌رمی پێشمه‌رگه‌مان نه‌دۆزیوه‌ته‌وه، به‌ڵام له پشكنینی نمونه‌ی ته‌رمه‌كاندا ده‌رده‌كه‌وێت پێشمه‌رگه‌ی تێدایه یان نا".\nله شه‌ڕی سێ ساڵه‌ی داعشدا زیاتر له 60 پێشمه‌رگه له سنوری كه‌ركوك و ناوچه‌كانی تری عیراق به دیلی كه‌وتنه ده‌ستی ئه‌و رێكخراوه یان بێسه‌روشوێن بون، ئه‌وه‌ش به‌پێی ئاماره‌كانی حكومه‌تی هه‌رێمی كوردستان.


كچێك بە ناوی خەولە قادر تەمەنی 24 ساڵە لەلایەن براكەیەوە كوژرا، بە پێی زانیارییەكان پەیوەندی خۆشەویستی لەگەڵ كوڕێكدا هەبووەو كوڕەكە چەند جارێك هاتوەتە خوازبێنی بەڵام ماڵی كچەكە رازی نەبوون كچەكەیان هاوسەرگیری لەگەڵ بكات.\nئاوێنه: یەكێك لە هاوڕێكانی ئەو كچە كە نەیویست ناوی ئاشكرابكرێت باسی چیرۆكی خەولەی كردوە و دەڵێت، "ماوەیەك بوو ئەو هاوڕێیەم پەیوەندی خۆشەویستی لەگەڵ كوڕێك هەبوو، كوڕەكە چەند جارێك هاتبووە داوای بەڵام كەسوكارەكەی رازی نەبوون. هەرلەبەرئەوەش چەند جارێك هەڕەشەیان لە كچەكەیان كردووە و تووندوتیژی بەرامبەر كراوە."\nهاوڕێی ئەو كچەی كە كوژراوە بە رووداوی وتووە، كە خەولە بەهۆی ئەو تووندوتیژییەی بەرامبەری كراوە پەیوەندی بە یەكێتی ئافرەتانەوە كردووە و ماوەیەك بوو لەوێ خۆی داڵدە دابوو. بەڵام دواتر كەسوكارەكەی لەسەر داوای خۆیان كچەكەیان هێناوەتەوە و ماوەی مانگێك بووە لە ماڵی یەكێك لە خزمەكانی بووە.\nبەوتەی ئەو هاوڕێكەی خەولە "كاتژمێر 10:00ی رۆژی دووشەممە دوای ئەوەی دایكی دەچێتەلای كچەكە، براكەیشی بە شوێنەكە دەزانێ و لەكاتی گەڕانەوەی دایكی براكەی بە چەند گوللەیەك خەولە دەكوژێت".\nخەولە قادر تەمەنی 24 ساڵە و دەرچووی بەشی كتێبخانەیە لە پەیمانگەی تەكنیكی هەولێر و دانیشتووی گوندێكی سەر بە ناحیەی بەحركە بوو لە سنووری هەولێر.


عه‌ره‌بستان حه‌ج نه‌کاته سیاسی - Mehr News Agency\n15 gelawêjê 2018 - 09:07\nNews Code 21012\nیه‌کێتی زانایانی موسوڵمان:\nعه‌ره‌بستان حه‌ج نه‌کاته سیاسی\nجێگری سه‌رۆکی ئه‌نجومه‌نی زانایانی موسوڵمان ڕه‌خنه‌ی گرت له سیاسی کاری عه‌ره‌بستان له کار و باری حه‌ج.\nبه ڕاپۆرتی ئاژانسی مێهر له ئه‌لعاله‌م، شێخ ئه‌حمه‌د ڕیسونی، جێگری سه‌رۆکی ئه‌نجومه‌نی زانایانی موسوڵمان ڕه‌خنه‌ی گرت له سیاسی کاری عه‌ره‌بستان له کار و باری حه‌ج و وتی: ڕیاز ڕێگری ده‌کات له فه‌ڕیزه‌ی حه‌جی مسوڵمانانی قه‌ته‌ر، کانادا و سیاسییه‌کانی دژ به خۆیه‌تی.\nڕۆژنامه‌ی ناوچه‌یی ڕه‌ئیو، یه‌وم، ڕیسونی وتی: عه‌ره‌بستان ده‌بێت ده‌ست له ئاسته‌نگ دروست کردن له فه‌ڕیزه‌ی حه‌ج هه‌ڵبگرێت. ڕێکخراوی هاوکاری ئیسلامی ده‌بێت چاودێڕی و کۆنترۆڵی حه‌ج بکات.\nئه‌و له به‌شێکی دیکه‌ی قسه‌کانی خۆی داوای له عه‌ره‌بستان کردووه له به‌ڕێوه بردنی خانه‌ی خودا ده‌ست هه‌ڵبگرێت و ڕێکخراوی هاوکاری ئیسلامی وه‌ک نوێنه‌ری هه‌موو موسوڵمانان ئه‌م کاره له ئه‌ستۆ بگرێت.\nهه‌روه‌ها وه‌زاره‌تی ئۆقافی قه‌ته‌ر ڕایگه‌یاند که عه‌ربه‌ستان ئاسته‌نگی بۆ حاجیانی قه‌ته‌ری دروست کردووه و به‌جۆرێک که ناتوانن له حه‌ره‌مینی شه‌ریفه‌ین کار و باری ئاینی حه‌جی خۆیان ئه‌نجام بده‌ن.\nلێژنه‌ی چاودێڕی ئیداره‌دانی کار و باری حه‌ج ڕایگه‌یاند: شکستی عه‌ره‌بستان له به‌ڕێوه بردنی ڕێوه‌ڕه‌سمی حه‌ج و بێ به‌ش کردنی هه‌زاران حاجی له‌م مه‌راسمه ئاینییه بووه‌ته هۆی ئه‌وه‌ی که هه‌موو وڵاتانی موسوڵمان تێبگه‌ن که عه‌ره‌بستان له کار و باری حه‌ج خه‌ریکی سیاسیکارییه.\nحه‌ج و زیاره‌ت


ئیعجازی زانستی له قورئانی پیرۆز و نموونه‌یه‌کی گرنگ (ده‌رباره‌ی قۆناغه‌کانی دروستبوونی کۆرپه‌له)\nله به‌شی : زانسـت و ئیعجاز,\nئاماده‌كردنی: باوكی ئه‌سماء\nبسم الله الحمد لله والصلاة والسلام علی رسول الله (صلی الله علیه وسلم) أما بعد...\nدروستکردن سیفه‌تێکی تایبه‌ته به خوای گه‌وره و که‌سی تر ناتوانێت خۆی له‌و په‌رێزه بدات چونکه خۆی دروستکراوه. پێغه‌مبه‌ری خوا(صلی الله علیه وسلم) ده‌فه‌رموێت: من أظلم ممن ذهب یخلق کخلقی ،فلیخلقوا ذرة أو لیخلقوا حبة. أو لیخلقوا شعیرة. واته: خوای گه‌وره ده‌فه‌رموێت: کێ سته مکارتره له‌و که‌سه‌ی دێت و له شێوه‌ی دروستکراوه‌کانی من دروست ده‌کات، با (مێرووله) یان (گه‌ردیله)یه‌ك دروست بکه‌ن یان ده‌نکه‌تۆوێك دروست بکه‌ن، یاخود ده‌نکه‌جۆیه‌ك دروست بکه‌ن.\nخوای گه‌وره له باسی سه‌ره‌تای دروستکردنی مرۆڤ و قۆناغه‌کانی پێكهاتنی کۆرپه‌له‌دا ده‌فه‌رموێت: وَلَقَدْ خَلَقْنَا الْإِنسَانَ مِن سُلَالَةٍ مِّن طِینٍ * ثُمَّ جَعَلْنَاهُ نُطْفَةً فِی قَرَارٍ مَّكِینٍ * ثُمَّ خَلَقْنَا النُّطْفَةَ عَلَقَةً فَخَلَقْنَا الْعَلَقَةَ مُضْغَةً فَخَلَقْنَا الْمُضْغَةَ عِظَامًا فَكَسَوْنَا الْعِظَامَ لَحْمًا ثُمَّ أَنشَأْنَاهُ خَلْقًا آخَرَ فَتَبَارَكَ اللَّهُ أَحْسَنُ الْخَالِقِینَ. [سورة المؤمنون ١٢-١٤] واته: مرۆڤمان له پوخته‌یه‌کی وه‌رگیراو له قوڕ دروست کردووه، پاشان کردوومانه به تنۆکه‌ئاوێك له شوێنێکی جێگیردا که (ڕه‌حمه)، ئینجا له تنۆکه‌ئاوه‌که خوێنپاره‌یه‌کمان دروست کردووه. له خوێنپاره‌که‌ش گۆشتپاره‌یه‌كمان دروست کردووه (به ئه‌ندازه‌ی پاروویه‌کی جواو)، له گۆشتپاره‌که‌ش ئێسقانمان دروست کردووه، واته (په‌یکه‌ری ئێسك) ئێسقانه‌که‌شمان به گۆشت داپۆشیوه، ئینجا دروستکراوێکی ترمان لێپێكهێناوه، پاك و پیرۆزی بۆ خوا که چاکترینی دروستکارانه.\nئه‌گه‌ر سه‌رنج بده‌ین ده‌بینین هه‌ریه‌ك له‌و بڕگانه‌ی له‌م چه‌ند ئایه‌ته پیرۆزه‌دا هاتوون ڕاستییه‌کی زانستی ده‌رده‌بڕن و گه‌وره‌ترین ئیعجازی زانستی ده‌سه‌لمێنن، وه‌ك لێره‌دا زۆر به‌کورتی ئاماژه‌یان بۆ ده‌که‌ین.\n١- خوای گه‌وره ده‌فه‌رموێت: وَلَقَدْ خَلَقْنَا الْإِنسَانَ مِن سُلَالَةٍ مِّن طِینٍ (١٢). واته: (مرۆڤمان له پوخته‌یه‌کی وه‌رگیراو له قوڕ دروست کردووه). ئه‌گه‌ر مرۆڤ بگێڕینه‌وه بۆ ڕه‌گه‌زه سه‌ره‌تایییه‌کانی پێكهاتنی له‌شی، ده‌بینین (بیستودوو) ڕه‌گه‌ز به‌شداری له پێكهاتنیدا ده‌که‌ن و به‌م شێوه‌یه دابه‌ش ده‌بن:\nئا- (ئۆکسجین )+(هایدرۆجین) به شێوه‌ی ئاو، به ڕێژه‌ی (٦٠-٦٥%) له کێشی له‌ش.\nب- (کاربۆن)+(هایدرۆجین) + (ئۆکسجین) بنچینه‌ی پێكهاتنه ئه‌ندامییه‌کان پێكدێنن له:\n(شه‌کره‌مه‌نی) و (پڕۆتینەکان) و (ڤیتامینەکان) و (هۆرمۆنەکان).\nج- مادده وشکه‌کان، که به‌م شێوه‌یه دابه‌ش ده‌بن:\n*حه‌وتیان بریتین له: (کلۆر، کبریت، فۆسفۆر، مه‌گنیسیۆم، کلس، پۆتاسیۆم، سۆدیۆم)، که ڕێژه‌ی (٨٠-٦٠%)ی مادده وشکه‌کان پێكدێنن.\n* حه‌وتی تریان بریتین له: (ئاسن، مس، یۆد، مه‌نگه‌نیز، کۆباڵت، تۆتیا، مۆلبیدیۆم)، ئه‌مان به ڕێژه‌یه‌کی که‌متر.\n* شه‌شیان به ڕێژه‌یه‌کی زۆر که‌م که بریتین له: (فلۆر، ئه‌له‌منیۆم، بۆر، سیلینیۆم، کادمیۆم، کرۆم).\nهه‌ریه‌ك له‌و ڕه‌گه‌زانه له خاکی زه‌ویدا هه‌ن و مه‌رج نییه هه‌موو پێكهاته‌کانی خاك له پێكهاته‌کانی له‌شی مرۆڤدا هه‌بن چونکه زیاتر له (١٠٠) ڕه‌گه‌ز له زه‌ویدا هه‌ن به‌ڵام تا ئێستا ته‌نها (بیستودوویان) دۆزراوه‌ته‌وه که به‌شداری له پێكهاته‌ی له‌شی مرۆڤدا ده‌که‌ن. خوای گه‌وره‌ش بۆیه ده‌فه‌رموێت: مِن سُلَالَةٍ مِّن طِینٍ. (١٢). واته: (له پوخته‌یه‌کی وه‌رگیراو له قوڕ).\nهه‌روه‌ها پێكهێنه‌ری بنچینه‌ی له‌ش ئاوه‌که ڕیژه‌ی (٣/٤) ده‌بێت و مرۆڤ ناتوانێت له چوار ڕۆژ زیاتر به‌بێ ئاو بژی مه‌گه‌ر حاڵه‌تێکی شاز بێت که خوا خۆی بیه‌وێت ئه‌و که‌سه بژی. خوای گه‌وره ده‌فه‌رمووێت: وَجَعَلْنَا مِنَ الْمَاءِ كُلَّ شَیْءٍ حَیٍّ. واته: له ئاو هه‌موو شتێکی زیندوومان دروست کردووه.\n٢- خوای گه‌وره ده‌فه‌رموێت: ثُمَّ جَعَلْنَاهُ نُطْفَةً .... واته: پاشان کردوومانه به تنۆکه‌ئاوێك.\n[نُطفَةً] له زمانی عه‌ره‌بیدا ناوه بۆ تۆوی پیاو، هه‌رچه‌نده لێره‌دا مه‌به‌ست له تۆوێکی پیتێنراوه له:\n(تۆو + هێلکۆکه‌ی ئافره‌ت)، به‌ڵام خوای گه‌وره قۆناغه‌که‌ی به [نُطفَةً] ناو بردووه، چونکه کۆرپه‌له (به نێر و مێیه‌وه ) تۆوی پیاوه‌که که له دیاریکردنی ڕه‌گه‌زه‌که‌ی به‌ر پرسیاره، له‌به‌رئه‌وه‌ی [صبغیات]ی جنسی جیاواز هه ڵده‌گرێت، به‌پێچه‌وانه‌ی هێلکۆکه‌ی ئافره‌ته‌که‌وه که [صبغیات]ی جنسی هاوشێوه هه‌ڵده‌گرێت، به‌م شێوه‌یه کرداری پیتێنه‌که ڕوو ده‌دات:\nپیاوه‌که [نُطفَةً]ی xy هه‌یه، به‌ڵام ئافره‌ته‌که هێلکۆکه‌ی xxی هه‌یه و به‌م شێوه‌یه کۆرپه‌له‌یان لێپێكدێت:\nتۆوی y + هێلکۆکه‌ی x = xy نێرینه.\nتۆوی x + هێلکۆکه‌ی x = xx مێیینه.\n٣- خوای گه‌وره ده‌فه‌رموێت: فِی قَرَارٍ مَّكِینٍ (١٣). واته: له شوێنێکی جێگیردا.\nمه‌به‌ست له تۆوه تێکه‌ڵ و پیتێنراوه‌که‌یه که له (ڕه‌حم)دا جێگیر ده‌بێت و به‌هۆی ده‌سته‌به‌ربوونی سێ هۆکاره‌وه پارێزراوه:\n١- له ڕووی توێژینه‌وه‌وه:\nئا- ڕه‌حم ده‌که‌وێته حه‌وزێکه‌وه.\nب- ئه‌و حه‌وزه له دیوارێکی ئێسقانی پێكهاتووه.\nت- ڕه‌حم چه‌نده‌ها پشتێنه‌ی تێدایه که له به‌شی جیاجیاوه شۆڕ ده‌بنه‌وه و ده‌یبه‌ستنه‌وه به دیواری سکه‌وه یان به ئێسقانه‌کانی حه‌وزه‌وه.\n٢- له ڕووی هۆرمۆنه‌وه:\nڕه‌حم به‌رده‌وام دێته‌وه یه‌ك و گرژ ده بێت و ده‌جووڵێت، ئه‌گه‌ر له‌کاتێکدا کۆرپه‌له‌ی تێدایه هه‌ر به‌و شێوه‌یه له‌گرژبوونه‌وه و خاوبوونه‌وه‌دا بێت، ئه‌وا ده‌یخاته مه‌ترسییه‌وه به مراندنی یاخود له‌باربردنی. به‌ڵام خوای گه‌وره مشووری خواردوه، چونکه کاتێك تۆوه‌که ده‌چێته ڕه‌حمه‌وه ڕێژه‌ی ڕژانی هۆرمۆنی (ئەلبروجسترۆن) به‌رز ده‌بێته‌وه به‌و هۆرمۆنه‌وه ڕه‌حم له گرژبوون و خاوبوونه‌وه ده‌که‌وێت و جووڵه‌ی که‌م ده‌بێت.\n٣- له ڕووی میکانیکییه‌وه:\nدوای مانگی سێیه‌م ڕه‌حم به شێوه‌یه‌کی به‌رچاو ده‌ست ده‌کات به به‌رزبوونه‌وه به‌ره‌و سك و له‌ژێر پارێزگاریی ئێسقانه‌ی حه‌وز ده‌رده‌چێت، به‌ڵام له‌بری ئه‌وه خوای گه‌وره شله‌ی (ئەلئەمنیۆسی) تێدا زیاد ده‌کات و له هه‌موو لایه‌که‌وه ده‌وره‌ی کۆرپه‌له ده‌دات و له پێكدادانی ده‌ره‌کی ده‌یپارێزێت.\n٤- خوای گه‌وره ده‌فه‌رموێت: ثُمَّ خَلَقْنَا النُّطْفَةَ عَلَقَةً. واته: پاشان له تنۆکه‌ئاوه‌که خوێنپاره‌یه‌ك\nدروست ده‌که‌ین. (علق) له زمانی عه‌ره‌بیدا به (زه‌روو) ده‌وترێت، له هه‌مان کاتیشدا واتای هه‌ڵواسین ده‌گه‌یه‌نێت، ئینجا کۆرپه‌له‌ش له‌م قۆناغه‌یدا هه‌م له (زه‌روو) ده‌چێت و هه‌م خۆی به دیواری ڕه‌حمدا هه‌ڵده‌واسێت.\n٥- خوای گه‌وره ده فه‌رموێت: فَخَلَقْنَا الْعَلَقَةَ مُضْغَةً. واته : له خوێنپاره‌که گۆشتپاره‌یه‌ك دروست ده‌که‌ین. (مضغة) به پارچه‌گۆشتێك ده‌وترێت پاروویه‌ك بێت، چونکه کۆرپه‌له له‌م قۆناغه‌یدا گۆشتپاره‌یه و له هه‌مان کاتدا له پارووی جواو ده‌چێت و گرنجگرنجه.\nئه‌م قۆناغه دوو حاڵه‌تی هه‌یه:\nیه‌که‌میان: پێیده‌وترێت مضغة غیر مخلقة که هێشتا گۆشتپاره‌که هیچ شێوه‌یه‌کی لێ دروست نه‌کراوه.\nدووه‌میان: پێیده‌وترێت مضغة مخلقة که له‌م حاڵه‌ته‌دا گۆشتپاره‌که سه‌رجه‌م ئه ندامه‌کان و شێوه‌ی ته‌واوی مرۆڤی لێ دروست ده‌کرێت.\n٦- خوای گه‌وره ده‌فه‌رموێت: فَخَلَقْنَا الْمُضْغَةَ عِظَامًا فَكَسَوْنَا الْعِظَامَ لَحْمًا. واته: له گۆشتپاره‌که ئێسقانێك دروست ده‌که‌ین و ئێسقانه‌که‌ش به گۆشت داده‌پۆشین. له‌م قۆناغه‌دا په‌یکه‌ری ئێسکی کۆرپه له به‌ته‌واوی له گۆشتپاره‌که دروست ده‌بێت و ماسولکه و گۆشت ده‌وره‌ی ده‌ده‌ن و پێوه‌ی ده‌لکێن.\n٧- خوای گه‌وره ده فه‌رموێت: ثُمَّ أَنشَأْنَاهُ خَلْقًا آخَرَ. واته: ئینجا دروستکراوێکی تری\nهه‌تا ئێستا کۆرپه‌له له قۆناغی دروستبووندابووه هیچ جووڵه و گه‌شه‌یه‌کی زینده‌گیانه‌ی نه‌بووه، به‌ڵام له سه‌ره‌تای ئه‌م قۆناغه‌وه که له کۆتاییی مانگی سێیه‌م و سه‌ره‌تای مانگی چواره‌مه‌وه‌یه کۆئه‌ندامی لاشه‌ی به‌ته‌واوی دروست ده‌بن و ده‌ست ده‌که‌ن به فه‌رمانی خۆیان و به شێوه‌یه‌کی خێرا کێشی کۆرپه‌له زیاد ده‌کات و له سه‌ره‌تای مانگی چواره‌مه‌وه ئه‌ندامی مێشك ده‌به‌سترێته‌وه به سه‌رجه‌م کۆئه‌ندامه‌کانی تره‌وه. تێکڕایان جووڵه و کاری خۆیان ده‌ست پێده‌که‌ن و به شێوه‌یه‌کی به‌رچاو گه‌شه ده‌که‌ن.\nله‌دوای ده‌رکه‌وتنی ئه‌م توێژینه‌وه (کیس مۆر) که پرۆفیسۆری زانستی توێژینه‌وه و کۆرپه‌له‌ناسییه له زانکۆی (تۆرنتۆی) که‌نه‌دا و خاوه‌نی کتێبی (قۆناغه‌کانی دروستبوونی مرۆڤ The developing human)، کاتێك له کۆنگره‌ی نووشداریی هه‌شته‌می وڵاتی حه‌ره‌مه‌یندا به‌شداری کرد و ئه‌و به‌ڵگانه‌ی بۆ خوێنرایه‌وه که له (قورئان و سوننه‌ت)دا هاتوون، به‌تایبه‌تی ئه‌و ئایه‌ته‌ی که لێره‌دا باسمان کرد، وتی: بۆم ده‌رکه‌وتووه که ئه‌م به‌ڵگانه حه‌تمه‌ن له‌لایه‌ن خواوه بۆ (محمد) (صلی الله علیه وسلم) هاتوون، ئه‌مه‌ش ده‌یسه‌لمێنێت که (محمد) (صلی الله علیه وسلم) نێردروای خوایه.\nله کۆتاییدا منیش ده‌ڵێم پاکی و بێگه‌ردی بۆ خوای جیهانیان فَتَبَارَكَ اللَّهُ أَحْسَنُ الْخَالِقِینَ (١٤). پاكی و پیرۆزی بۆ خوا که چاکترینی دروستکارانه.\nوصلی الله علی حبیبنا محمد، صلی الله علیه وسلم وعلی آله و أصحابه ومن تبعه بإحسان إلی یوم الدین.


دەربارەی ئێمە – vision capital Group\nدەربارەی گرووپی کاپیتاڵ ڤیژن VCG\nئەو دەڵاڵەی دەتوانن متمانەی پێ بکەن\nVCG کۆمپانیایەکی پێشەنگە لە بواری تەکنەلۆژیای دارایی و پێشکەشکەری پۆلی جیهانی تەکنەلۆژیای بازرگانی ئۆنڵاینی بەرهەمەکانی دارایی چەند موڵکییە.\nVCG لە ڕێگەی پشتیوانیی موشتەری 24/6 (بیست و چوار کاتژمێر و شەش ڕۆژ لە حەفتەدا) بە هەر سێ زمان، ڕێگە بە مشتەرییەکان دەدات کە خزمەتگوزاری دەڵاڵی تاک، پیشەیی و ناوەندی لە هەموو کۆمپانیا جیاوازەکان و ژێر کۆمەڵەکان لەگەڵ پشتیوانیی هاوبەشی بەهێز و هەبوونی ڕێگەپێدانی چالاکی لە هەرێمدا ئامادە دەکات.\nئامانجی Vision Capital Group ئەمەیە کە ڕێبەری خزمەتگوزاریی بازرگانی ئۆنڵاینی ناوچەیی بکات. بە شێوەی بنەمایی لە ڕێگەی پسپۆڕی بازاڕی ناوچەیی و جیهانی، ڕوانگەی پیشەیی و تەکنەلۆژیای داهێنەرانەی بازرگانی ئێمە ڕێنوێنی دەکرێت.\nئەرکی ئێمە ئەوەیە کە بازاڕی پێویستی خۆمان دابین بکەین. باشتربوون لە هەموو شتێکی پەیوەندیدار بە بازاڕەکانی جیهانی:\nمتمانە و ڕاستگۆیی باڵا بپارێزن\nڕەوشتی بازرگانی بەهێز\nبەهای سەرەکیی VCG\nدەتوانن متمانە بە دەڵاڵی خۆتان بکەن\nگرووپی سەرمایەی باڵا\nپشتیوانیی موشتەری 24/6\nبەڕێوەبەرانی پسپۆڕی هەژمار\nئامادەبوونی تەواوی خزمەتگوزاری لە بازاڕەکانی ناوچەیدا\nئێمە، ئێوە ئاگادار دەکەین\nبۆ ئاگاداربوون لە دواین هەواڵەکانی بازاڕ و ڕووداوە گرنگەکانی جیهان ئێرە هاوبەش بکەن. ئێمە یارمەتیتان دەدەین کە ئێوە بازرگانێکی بەئاگا بن.


كیاڕۆسته‌می: فۆتۆگرافی دایكی سینه‌مایه | DidiMn\nJuly 6, 2016 DidiMn\n‘پێیه‌كانم له ئێرانه و سه‌رم له هه‌موو شوێنێك.’ – عه‌باس كیاڕۆسته‌می\nگه‌وره ده‌رهێنه‌ر و سینماكاری جیهانیی عه‌باس كیاڕۆسته‌می، به‌رواری ٤\_٧\_٢٠١٦ له پاریس، له ته‌مه‌نی ٧٦ ساڵیدا كۆچی دوایی كرد. ئه‌و زیاتر وه‌ك سیناماكارێك ناسراوه و خاوه‌نی چه‌ندین خه‌ڵاتی گرنگه، له‌وانه، خەڵاتى چڵەخورمای ئاڵتونیی فێستيڤاڵى کان. هاوكات له هونه‌ره‌كانی فۆتۆگرافی و شێوه‌كاری شاره‌زایی هه‌بووه و شاعیرێكی زۆر باشیش بووه. یه‌كێك له‌و تایبه‌تمه‌ندییانه‌ی فیلمه‌كانی كیاڕۆسته‌می هه‌یانه، سه‌ركه‌وتووانه تێكه‌ڵكردنی خه‌یاڵ و هه‌قیقه‌ته؛ كه‌واته ئێستا هۆكاری ناوه‌زایی و تایبه‌تیی فیلمه‌كانی كیاڕۆسته‌می ئاشكرایه\nعه‌باس كیاڕۆسته‌می پێی وابوو فۆتۆگرافی دایكی سینه‌مایه و خۆی به قه‌رزداری هونه‌ری فۆتۆگرافی ده‌زانی. ئه‌و ده‌یگوت، ‘من قه‌رزداری فۆتۆگرافیم به‌هۆی شۆڕشه‌كه‌ی ساڵی ١٩٧٩، چونكه ئه‌و كاته زۆر سه‌خت بوو بتوانی فیلم – وێنه‌ی جوڵاو- دروست بكه‌یت. ده‌بوو به‌رده‌وام بم له‌سه‌ر تۆماركردنی دیمه‌نه‌كان، هه‌ر له‌به‌ر ئه‌مه‌ش ده‌ستم كرد به گرتنی فۆتۆ- وێنه‌ی جوڵاو. دواتر هه‌ر ئه‌مه‌ش بوو به چالاكییه‌كی هاوته‌ریب بۆ دروستكردنی فیلم. ئه‌وان كاریگه‌رییان به‌سه‌ر یه‌كدییه‌وه هه‌یه.’ كیاڕۆسته‌می زیاتر ئاره‌زوو ده‌كات فۆتۆكانی له ده‌ره‌وه‌ی شاره‌كان بگرێت، ‘ ئه‌مه به‌هه‌مان شێوه بۆ فیلمه‌كانیشم ڕاسته: من فیلمی زیاترم له ناوچه گوندنشینه‌كان تۆماركردووه وه‌ك له شاره‌كان.’ له وه‌ڵامی پرسیارێكدا كه ئایا چ شتێك هانی ده‌دات بۆ فۆتۆگرافی، گوتی، ‘ڕووناكی: مه‌زنترین شێوه‌كاروفۆتۆگرافه‌ری هه‌موو سه‌رده‌مه‌كان.’ كیاڕۆسته‌می دوای ته‌واوكردنی هه‌ر فیلمێك، كامێراكه‌ی له‌گه‌ڵ خۆی ده‌برد و به‌ده‌م پیاسه كردنه‌وه وێنه‌ی ڕووناكی و گرده‌كانی ده‌گرت\n‘بیرۆكه‌ی كۆمه‌ڵه فۆتۆی با و باران، بیرۆكه‌یه‌كی له‌مێژینه‌م بوو. من چه‌ندین ساڵم به ته‌ماشاكردنی سروشت له جامی ئۆتۆمبێله‌كه‌مه‌وه گوزه‌راندووه، له سروشتی گونده‌كان، له دڵۆپه‌ی باران و كاریگه‌ریی ڕوناكی له‌سه‌ریان، ڕاده‌مام. ئه‌وكات، هه‌وڵم دا له جامی ئۆتۆمبێله‌كه‌مه‌وه وێنه بگرم، به‌ڵام كامێرای فیلمم به‌كار ده‌هێنا و نه‌مده‌توانی كاریگه‌رییه‌كی باشی ڕوناكیم ده‌ستبكه‌وێت بۆ گرتنی وێنه‌یه‌كی باش. كاتێكیش كه كامێرای دیجیتاڵیی په‌یدابوو، به خۆم گوت: ده‌ی ئێستا ده‌توانم بگه‌ڕێمه‌وه سه‌ر بیرۆكه‌كه‌م. ده‌متوانی به ڕوناكییه‌كی كه‌میشه‌وه ئیشی خۆم بكه‌م. كاتێكیش شۆفێرییم ده‌كرد، به‌ده‌ستێك سوكانی ئۆتۆمبێله‌كه‌م ده‌گرت و به ده‌ستێكیش فۆتۆم ده‌گرت. به‌ڵام نه‌ده‌بوو ئه‌وه‌م گوتبا- نامه‌وێت دوایی بڵێن شۆفێرێكی خراپ بووه\nتێبینی ئه‌وه‌م كردبوو كه ئێمه ناتوانین ئه‌وه ببینین كه له‌به‌رده‌ممانه، تاوه‌كوو له چوارچێوه‌یه‌كدا نه‌بێ. من جامی ئۆتۆمبێله‌كه‌م وه‌ك چوارچێوه به‌كارده‌هێنا و فڵچه‌كانیشم بێ جووڵه ده‌كردن- ده‌مویست دڵۆپه بارانه‌كان له‌سه‌ر شووشه‌كه بمێننه‌وه. هه‌موو ئه‌و شتانه‌ی له فۆتۆدا ده‌یانبینین – زه‌رد، قاوه‌یی، سه‌وز، ڕه‌ش – به‌هۆی ڕوناكییه‌وه‌یه، ئێمه قه‌رزداری ڕوناكیین. ئه‌وه وێنه‌دانه‌وه‌ی ڕوناكییه له‌سه‌ر دڵۆپه بارانه‌كان كه مانا به وێنه‌كان ده‌به‌خشێ.’ – كیاڕۆسته‌می\nدەیان کلیلی ساڵانی ڕابردووم ماوە\nده‌رگاكان له ژیانی ئێمه‌دا زۆر گرنگن. ئه‌وان ده‌ره‌وه له ناوه‌وه جیا ده‌كه‌نه‌وه، ده‌هێڵن بچینه ژووره‌وه و بێینه ده‌ره‌وه؛ پێشوازیت لێ ده‌كه‌ن یان فریوت ده‌ده‌ن، نهێنییه‌كان ده‌شارنه‌وه، ده‌یانپارێزن و ده‌یانهێڵنه‌وه. له ئه‌ده‌بیاتیشدا وه‌ك مێتافۆرێك بۆ سه‌رده‌مێكی نوێ به‌كارده‌هێندرێت، به تایبه‌تی له شیعری فارسیدا\nPrevious Postکافکا و سینەماNext Postکۆنسێرتێك بۆ خالید ڕەشید


Friday, 05.29.2015, 18:08\nهەر بە خۆڕسك عەدنان کەریم دەنگی تایبەتی خۆی تێدایە و ئەم بەهرەیەش لەناو کورداندا زۆرە. بەڵام عەندان کەریم کۆمەڵێک هۆکار یارمەتیدەری بوون تا بتوانێت وەکو گۆرانیبێژێکی سەرکەوتوو بناسرێت. لێرەدا مەبەستی سەرەکی من باسکردنی ئەو هۆکارانە نییە. دڵنیام کەسانێك هەن کە دەنگیان ئەگەر خۆشتر نەبێت هیچ ناخۆش تر نییە، بەلام لەبەر ئەوەی وەکو ئەم هونەرمەندە بواریان بۆ نەڕەخساوە، کەس ناوی نەبیستوون و دەرنەکەوتوون.\nبە داخەوە لەم ماوەیەی پێشوودا عەدنان کەریمیش نەیتوانی خۆی بەدوور بگرێت لەو گەندەڵی و دیاردە ناڕەوایەنای کە لە هەرێمی کوردستان ڕوودەدەن. ئاشکرا بوو کە پارەیەکی زۆری وەرگرتووە لەبەرانبەر بەشداری کردنی لە فیستیڤاڵی هەلەبجەدا. ڕاستە تەنها ناوی عەدنان کەریم لە لیستەکاندا نەبوو بەڵام جێگای سەرسوڕمانی خەڵکانێکی زۆر بوو کە ناوی ئەو لەو لیستەدا بوو. لە وەڵامی ئەوەدا هونەرمەند ڕوونکردنەوەیەکی بڵاو کردەوە بەڵام نەیگووت کە ئەو پارەیەی وەرنەگرتووە و تەنها گلەیی نامەیەک بوو. بۆیە بە داخەوە عەدنان کەریم نەدەبوایە لەو لیستەدا بوایە.\nلەم ڕۆژانەدا عەدنان کەریم بەرهەمێکی نوێی بڵاوکردەوە. قسەم لەسەر ئەو تراکانە نیە کە کاری لەسەر مقام کردووە، بەڵام ئەمجارە هەستاوە بە دووبارە ووتنەوەی چەند گۆرانییەکی حەسە زیرەكی نەمر. وەکو گوێگرێك کە گوێم شل کرد بۆ گۆرانییەکان هیچ هەستێکی پێ نەبەخشیم بێجکە لەوەی کە زوو بچم گوێ لە حەسەن زیرەك بگرمەوە. عەدنان کەریم نازانم چی مەبەستێکی هەیە لەم کارەی؟.\nوەکو گوێگرێك دەتوانم بڵێم لاواز ترین گۆرانییەکانی عەدنان کەریم ئەوانەن کە لاسایی هونەرمەندە ڕەسەنەکانی کردۆتەوە یان بە زاراوەی تر گۆرانی ووتووە(کرمانجی). ڕەنگە لەهەندێ گۆرانیدا تام و چێژێکی دابێ بە گۆرانییەکە بەلام بە گشتی لەم بوارەدا سەرکەوتوو نەبووە. ئەو توانیویەتی سوود لە ماملێ و عەلی مەردان و تایەر تۆفیق وەربگرێت و بیانکاتە هەوێنی گۆرانی نوێ بۆ خۆی بەڵام کاتێك گۆرانییەکی ئەوان تازە دەکاتەوە ناتوانێت مافی گۆرانییەکە بدات. کە گوێێ لێ دەگری هەست بە لاوازییەك دەکەی لە زۆربەی لایەناکانی گۆرانییەکەوە ( تێکست، تۆن، شێوازی گوتن). بە ڕای من لەم کارانەدا سەرکەوتوو نەبووە.\nلەگەڵ ئەوەی دەنگی عەدنان کەریم بۆ گۆرانییەکانی حەسەن زیرەك گونجاو نیە لەهەمان کاتدا ڕۆحیەت و تەکنیکی ئەو موزیکەی بۆی لێدراوە لە گۆرانییەکاندا زۆر دوورە لە ڕۆحیەتی موجتەباو موزیك ژەنەکانی ئەو سەردەمەی حەسەن زیرەك.\nگۆرانییەکانی حەسەن زیرەك کۆن نەبوون و هەتا ئێستاش گوێگرێکی زۆریان هەیەو کەس نەیتوانیوە ئەو تام و چێژەی حەسەن زیرەك بدات، ئیتر نازانم دووبارە کردنەوەی ئەو گۆرانییانە نهێنییەکەی چییە؟\nهیوادارم ئەم سەرنجەم بگاتە عەدنان کەریم و لەبەر چاوی بگرێت و لەداهاتوودا زیاتر گۆرانی نوێمان پێشکەش بکات ئەگەر توانی، ئەگەر نەشیتوانی ئاوا با ئارام بگرێت و ماوەیەك بێ دەنگی هەڵبژێرێت، چونکە ئەو تا ئێستا کۆمەڵە کارێکی نایاب و باشی کردووە و لەئاستێکدایە کە پێویستی بە ئیشی زۆر و بۆر نییە.\nڕۆژ ژمێری "شارێک" و سەرنجی بینەرێک\nگەرم کردنەوەی گۆرانییە کۆنەکان و تێکدانیان


ئه‌ندامانی كڵاوسپییه‌كان چاودێریی مه‌ده‌نییه‌ك ده‌كه‌ن كه له هێرشێكی كیمیاییدا برینداربووه بۆسه‌ر شارۆچكه‌ی سه‌رمین له شوبات 2018. [دیمه‌نێكی وه‌رگیراو له گرته‌یه‌كی ڤیدیۆیی به‌رگری شارستانی سوریا]\nپارێزه‌رێكی سوری به دیارونای وت كه پشتراستكردنه‌وه‌ی ئه‌نجامدانی هێرشی كیمیایی له‌لایه‌ن رژێمی سوریاوه له ئایاردا له‌لایه‌ن ئه‌مریكاوه ئه‌گه‌ری ئه‌وه زیادده‌كات كه رژێم دووچاری گه‌مارۆی زیاتر یان هێرشی سه‌ربازیی زیاتر ببێته‌وه.\nوه‌زیری ده‌ره‌وه‌ی ئه‌مریكا مایك پۆمپیۆ پێنجشه‌ممه (26 ئه‌یلول) وتی رژێمی سوریا گازی كلۆری به‌كارهێنا له 19 ئایار له پارێزگای لازقیه له میانه‌ی هێرشه توونده‌كه‌یدا بۆ گرتنه‌وه‌ی دواهه‌مین ناوچه‌ی ژێرده‌سه‌ڵاتی ئۆپۆزسیۆن له نزیك ئیدلیب.\nبه‌گوێره‌ی راپۆرته‌كان، هێرشه‌كه له ناوچه‌ی ته‌ل كه‌بانه‌ی باكوری خۆرهه‌ڵاتی پارێزگای لازقیه روویدا، كه ناوچه‌یه‌كی شاخاوییه و نزیكه له سنووری ئیدلیب.\nكلۆرین كار له سیستمی هه‌ناسه‌دان ده‌كات، هه‌روه‌ها ده‌توانێت ببێته هۆی ته‌نگه‌نه‌فه‌سی و چه‌ندین نیشانه‌ی نه‌خۆشیی دیكه.\nناوچه‌ی ته‌ل كه‌بانه‌ی پارێزگای لازقیه له سوریا، كه لێره‌دا دیاره، دیمه‌نی هێرشێكی كیمیایی بوو له ئایاردا، ئه‌مریكا 26 ئه‌یلول رایگه‌یاند. [خاوه‌نی وێنه: ماڵپه‌ری عینه‌ب به‌له‌دی]\nپاشماوه‌كانی موشه‌كێكی كیمیایی له وێنه‌كه‌دا ده‌بینرێت، كه له‌لایه‌ن فڕۆكه‌یه‌كی سورییه‌وه فڕێدرا به‌سه‌ر شارۆچكه‌ی سه‌راقیبدا له ئیدلیب سه‌ره‌تای 2018. [دیمه‌نێكی وه‌رگیراو له گرته‌یه‌كی ڤیدیۆیی به‌رگری شارستانی سوریا]\nپۆمپیۆ له نیویۆرك، كه له‌وێ له كۆبوونه‌وه‌ی گشتیی نه‌ته‌وه یه‌كگرتووه‌كاندا به‌شداربوو، وتی: "ئه‌مریكا رێنادات ئه‌م هێرشانه به‌ئاسانی تێپه‌ڕن و چاویش ناپۆشین له‌وانه‌ی ئه‌وه هه‌ڵده‌بژێرن كه ئه‌و تاوانكارییانه بشارنه‌وه."\nوتی: "ئه‌مریكا به‌رده‌وامده‌بێت له فشاركردن له رژێمه زیانبه‌خشه‌كه‌ی ئه‌سه‌د بۆ كۆتاییهێنان به‌و تووندوتیژییانه‌ی دووچاری مه‌ده‌نییه‌كانی سوریا ده‌بنه‌وه و به‌شداریش ده‌بێت له‌و پرۆسه سیاسییه‌دا كه نه‌ته‌وه یه‌كگرتووه‌كان سه‌رپه‌رشتی ده‌كات."\nپۆمپیۆ دواتر به‌شداریی كرد له كۆبوونه‌وه‌یه‌كدا ده‌رباره‌ی سوریا له‌گه‌ڵ هاوتا فه‌ره‌نسی، ئه‌ڵمانی، سعودی، ئه‌رده‌نی و میسرییه‌كه‌یدا، كه له به‌یاننامه‌یه‌كی هاوبه‌شدا رایانگه‌یاند: "به‌هیچ جۆرێك چاوپۆشی ناكرێت له به‌كارهێنانی چه‌كی كیمیایی له سوریا."\nنێرده‌ی تایبه‌تی ئه‌مریكا بۆ كاروباری سوریا، جیم جێفری وتی چوار كه‌س له هێرشه‌كه‌دا برینداربوون، كه یه‌كه‌مین هێرشی كیمیایی زانراوه له ساڵێكدا و ترسی به‌كارهێنانی تری هێنایه ئاراوه.\nجێفری وتی: "ترسمان له‌وه هه‌یه رژێم، كه هێزگه‌لێكی زه‌مینیی لاوازی هه‌یه، هه‌وڵبدات جارێكی تر چه‌كی كیمیایی به‌كاربهێنێت بۆ قه‌ره‌بووكردنه‌وه‌ی نه‌بوونی توانای ده‌ستبه‌سه‌رداگرتنی ناوچه‌كه به شه‌ڕی زه‌مینی."\nسزادانی تۆڕێكی روسی\nسه‌رۆك به‌شار ئه‌سه‌د پشتگیرییه‌كی به‌هێز ده‌كرێت له‌لایه‌ن روسیاوه، كه ئاماده‌یی سه‌ربازیی له سوریا هه‌یه و ڤیتیۆی له دژی پێشنیاری ئه‌نجومه‌نی ئاسایشی نه‌ته‌وه یه‌كگرتووه‌كان به‌كارهێنا بۆ سنوورداركردنی.\nجێفری وتی پێیوایه ئه‌فسه‌رانی روسیا ئاگاداری هێرشه كیمیاییه‌كه‌ن و وتی: "زۆر سه‌خته بۆ من بڕوابكه‌م كه كۆمه‌ڵێك پیشه‌گه‌ری ئاوا به‌توانا، به‌و جۆره‌ی كه بڵاوبوونه‌ته‌وه، ده‌رباره‌ی شتێكی له‌مجۆره ئاگادارنه‌بن."\nئه‌مریكا پێنجشه‌ممه دژه هه‌نگاوێكی راگه‌یاند، سزای سه‌پاند به‌سه‌ر تۆڕێكی روسیاداكه پێكدێن له سێ كه‌س و پێنج كه‌شتیی بارهه‌ڵگر به‌تۆمه‌تی دابینكردنی به‌نزینی فڕۆكه بۆ هێزه‌كانی روسیا له سوریا.\nپۆمپیۆ وتی ئه‌مریكا 4.5 ملیۆن دۆلاری تری به‌خشی به رێكخراوی قه‌ده‌غه‌كردنی چه‌كی كیمیایی، كه بنكه‌ی سه‌ره‌كیی له شاری لاهایه و چاودێریی په‌یماننامه نێوده‌وڵه‌تییه‌كانی قه‌ده‌غه‌كردنی چه‌كی له‌مجۆره ده‌كات.\nپۆمپیۆ وتی: "رژێمی سوریا پێویسته بزانێت كه جیهان ده‌بێت ئه‌و ڕاستییه هه‌ست پێبكات كه ئێمه هه‌ر شتێك ده‌كه‌ین بۆ رێگریكردن له دووباره روودانی شتی له‌مجۆره."\nئه‌گه‌ری كاردانه‌وه‌ی نێوده‌وڵه‌تی\nپارێزه‌رێكی سوری به‌شیر به‌سام به دیارونای وت پێده‌چێت كاردانه‌وه‌كه پێكبێت له سه‌پاندنی سزای نوێ به‌سه‌ر به‌رپرسانی رژێمی سوریا و به‌رپرسانی باڵای سه‌ربازی و ئه‌و كه‌سانه‌شدا كه تێوه‌گلاون له هاورده‌كردن، گواستنه‌وه، هه‌ڵگرتن و به‌كارهێنانی چه‌كه‌كان.\nناوبراو وتی: "ئه‌گه‌رێكی زۆریش هه‌یه هێرشی ئاسمانیی ورد له دژی ئه‌و بنكه سه‌ربازییانه ئه‌نجامبدرێت كه پێشتر ئه‌م جۆره چه‌كانه‌یان هه‌ڵگرتووه."\nوتی هه‌ردوو رژێمی سوریا و روسیا چه‌ندین هه‌وڵیانداوه بۆ په‌رده‌پۆشكردنی به‌كارهێنانی چه‌كی كیمیایی و وتیشیروسیا رێكخراوی قه‌ده‌غه‌كردنی چه‌كی كیمیایی تۆمه‌تباركردووه به به‌سیاسیكردنی بابه‌ته‌كه‌پێشئه‌وه‌ی ده‌ستبكات به لێكۆڵینه‌وه له هێرشه‌كان.\nبه‌سام وتی ره‌نگه به‌ڵگه‌ی نوێ پێشێلكاریی زیاتر بخه‌نه‌ڕوو، ئاماژه‌ی بۆ ئه‌وه‌ش كرد كه پێده‌چێت روسیا به قورسی تێوه‌گلابێت له‌و كێشه‌یه‌وه، سه‌رباری هه‌وڵه‌كانی بۆ به‌رلێگرتن له لێكۆڵه‌ره‌كانی نه‌ته‌وه یه‌كگرتووه‌كان.\nوتیشی له رووی یاساییه‌وه، به‌كارهێنانی چه‌كی كیمیایی له‌لایه‌ن رژێمه‌وه پێشێلكارییه به‌رامبه‌ر به‌ڵێننامه‌ی كۆنگره‌ی چه‌كی كیمیایی كه له 1993 له پاریس واژۆكرا، كه به‌كارهێنانی ئه‌م ماددانه وه‌ك چه‌ك له‌كاتی شه‌ڕدا قه‌ده‌غه‌ده‌كات.\nله ده‌ستپێكی شه‌ڕی سوریاوه له 2011،رژێم چه‌ند جارێك تۆمه‌تباركراوه به به‌كارهێنانی چه‌ندین جۆری جیاوازی چه‌كی كیمیایی له چه‌ند شوێنێكدا.\nكۆمسیۆنێكی هاوبه‌شی نه‌ته‌وه یه‌كگرتووه‌كان و رێكخراوی قه‌ده‌غه‌كردنی چه‌كی كیمیایی له ئابی 2016 ئه‌وه‌ی دیاریكرد كه هه‌لیكۆپته‌ره‌كانی رژێم بۆمبی به‌رمیلیی ناواخن به كلۆرینیان فڕێداوه‌ته خواره‌وه له پارێزگای ئیدلیب له 2014 و 2015.\nپۆمپیۆ وتی: "رژێمی ئه‌سه‌د به‌رپرسیاره به‌رامبه‌ر ئه‌و تاوانكارییه بێشومارانه‌ی به‌شێكیان ده‌گه‌نه ئاستی تاوانی جه‌نگ و تاوانی دژ به مرۆڤایه‌تی."


ڕووبەڕووبونەوەی گەندەڵی.. ئەزمونی نەیجیریا بە نمونە – Stop\nڕووبەڕووبونەوەی گەندەڵی.. ئەزمونی نەیجیریا بە نمونە\nلە تشرینی یەکەم 15, 2017\nنەیجیریا کە دووەم وڵاتی گەورەی بەرهەمهێنەری نەوتە لە ئەفریقیا یەکێکە لەو وڵاتانەی کە زۆرترین زیانی بەرکەوتووە بەهۆی بەربڵاوی گەندەڵی لە جومگەکانی حوکمڕانی، کە بەهۆیەوە زۆرێک لەدەسەڵاتدارانی ئەو وڵاتە تێوەگلاون.\nبێزاری خەڵک لە تەشەنەکردنی بەردەوامی گەندەڵی هاندەر بو کە ئۆپۆزسیۆنی ئەو وڵاتە شەڕی گەندەڵی بکاتە یەکێک لە دروشمە سەرەکیەکانی لە دواین هەڵبژاردن لە مانگی پێنجی ٢٠١٥، لەدەرەنجامدا بۆ یەکەنجار ئۆپۆزسیۆن توانی سەرکەوتێکی گەورە بەدەستبهێنێت و، محەمەد بوخاری، سەرۆکی بەرەی ئۆپۆزسیۆن بووە سەرۆکی وڵات.\nلەگەڵ سەرکەوتنیدا بوخاری چەندین گۆڕانکاری گرنگی ئەنجامدا لەپێناو قەڵای چۆی گەندەڵی.\nلەیەکەم هەنگاویدا سەروەت و سامانی خۆی و جێگرەکەی بۆ هاوڵاتیان ئاشکراکرد، بەشێوەیەک هەندێک لە میدیاکان بە هەژارترین سەرۆکی ئەفریقی ناویان هێنا.\nئەویش لەپێناو گەڕاندنەوەی متمانەی نێوان هاوڵاتیان و دەسەڵات کە بەهۆی گەندەڵی نەمابوو.\nلە مانگی هەشتی ساڵی پار، سیستەمێکی نوێی ژمێریاری لە نەیجیریا ڕاگەیاند، کە تیایدا کۆتایهێنا بەسەدان جۆری پرۆسەی ژمێریای لە وڵاتەکە و، هەموو یەکخست لەژێر سایەی بانکی ناوەندی وڵات.\nئەوەش بۆ کۆتایهێنان بەدیاردەی گەندەڵی کە بەهۆی ئەو هەموو جیاوازییە لەنێوان دامودەزگاکان لە سیستەمی ژمێریاری دروستدەبوو.\nلەکۆتایی ساڵی ڕابردو حکومەت سیستەمێکی نوێ و یەکگرتووی بۆ زانیاری تایبەتی و دارایی خستەگەڕ بۆ سەرجەم فەرمانبەران، ئەویش بەدروستکردنی هەژماری بانکی یەکگرتوو بۆ سەرجەم فەرمانبەران، کە لەپێداچونەوەکان توانرا ٢٤ هەزار فەرمانبەری وەهمی ئەوەی بە زمانی خۆمان پێی دەڵێین بندیوار ئاشکرا بکەن.\nبەمەبەستی پێداچونەوە بەکار و ئەرکەکانی دامەزراوەکانی ڕووبەڕووبنەوەی گەندەڵی، حکومەت لیژنەیەکی لە کەسانی پسپۆر و ئەکادیمی ئەو بوارە پێکهێنا، کە لەیەکێک لە پێشنیارەکانی لیژنەکە ئاماژە بۆ ئەوە کرابوو سەرجەم دامەزراوەکانی ڕووبەڕووبونەوەی گەندەڵی لەژێر چەتری دەزگایەک کۆبکرێنەوە لەپێناو ئەوەی ئاگاداری کار و چالاکیەکانی یەکتر بن و هاوکاری یەکتر بکەن لەپرۆسەکە، حکومەتیش پێشنیارەکەی پەسەندکرد.\nلەلایەکی تر حکومەتی نوێ دەستی کرد بەجوڵاندنی کۆمەڵێک کەیسی پێشوو کە هاوڵاتیانی ئەو وڵاتە گومانی زۆریان لەسەر هەبوو، یەکێک لەوانە کەسی سەرۆکی پێشوی بانکی ناوەندی نەیجیریا بوو، کە لە ساڵی ٢٠١٤ لێدوانێکی ڕۆژنامەوانیدا ڕایگەیاند، وەزارەتی نەوت ٤٠ ملیۆن دۆلاری نەگەڕاندۆتەوە خەزێنەی حکومەت، دوابەدوای ئەوە لەجێی لێکۆڵینەوە لەقسەکانی سەرۆکی بانکی ناوەندی سەرۆکی پێشوو دەستبەجێ لە پۆستەکەی لای برد.\nبەڵام بەپێکهێنانی حکومەتی نوێ وەزیری پێشووی نەوت ئەلیسۆن مادویکی بەرەو بەریتانیا هەڵات، بەڵام حکومەتی نوێ کەیسێکی لەسەری کردەوە بە تۆمەتی گەندەڵی داوای لە بەریتانیا کرد ناوبراو تەسلیم بە وڵاتەکەی بکاتەوە، بەریتانیاش لە ئۆکۆتبەری ٢٠١٥ ڕەزامەندی لەسەر ئەوداواکاریە پیشاندا.\nچیرۆکی راپۆرتی لیژنەی ئۆرۆنسای کە تایبەت بو بە ڕووبەڕووبونەوەی گەندەڵی لە نەیجیریا کە لەساڵی ٢٠١٢ ئامادەکرابوو بەردەوام باسی گەرمی میدیا و هاوڵاتیانی ئەو وڵاتەبووە، بەڵام حکومەتی پێشوو ئامادەنەبوو چاکسازیەکان ئەنجامبدا، حکومەتی نوێ دەستیکرد بەجێبەجێکردنی پیشنیارەکانی ئەو لیژنەیە، کە تیایدا لە ڕاپۆرتی لیژنەکە هاتبو پێداچونەوە و لێکۆڵینەوە بە ٥٤١ ئاژانس و دەزگای حکومەتی ئەو وڵاتە کرابو، داواکرابوو ١٠٢ دەزگا هەڵوەشێندرێتەوە، هەروەها ٥٢ دەزگای تریان یەکبخرێن.\nبۆ ڕێکخستنی بودجەی وڵات حکومەت بڕیاریدا پشت بە سیستەمی “بودجەی سفر”ی ببەستێت، کە مەبەست لێ ی ئەوەیە لەجێی ئەوەی بودجە بەشێوەی تەخمینی ئامادەبکرێت لە سفرەوە بەشێوەیەکی تەواو ئامادەبکرێت، ئەویش لەڕێگای ئەوەی هەر دەزگایەکی بچوک لە وەزارەتێکەوە بۆ نمونە لە قوتابخانەیەک بودجەی پێویستی خۆیان پێشنیاربکەن بۆ سەرەوەی خۆیان، بەو شێوەیەش تاکو دەگاتە وەزارەت.\nهەر لە هەنگاوەکانی حکومەتی نوێ بۆ چاکسازی دەیان بەرپرسی حکومەتەکانی پێشوو ڕەوانەی دادگا کران، لەنێویاندا وەزیری بەرگری و سەرۆکی لیژنەی تاوانە دارایی و ئابورییەکان و سەرۆکی کۆمپانیای نیشتیمانی نەوت و سەرۆکی ئەنجومەنی پیران، بەوهۆیەوە تاکو مانگی شوباتی ئەمساڵ حکومەتی ئەو وڵاتە ڕایگەیاند ٥٥ کەسیان داوەتە دادگا کە تاوانبار بونە بە بەفیرۆدانی ٦.٨ ملیار دۆلار لەماوەی ٧ ساڵدا، کە وەزیر و چەندین حاکمی ویلایەت و بەرپرسانی بانک و کۆمپیانیاکان دەستیان تێداهەبوە و، دادگایی کراون، دیارترینیان ژەنەرال سابمۆ دسوقی ڕاوێژکاری سەرۆک بۆ کاروباری ئەمنی، ئەویش بەهۆی کورتهێنانی ٢ ملیار دۆلار لەو بودجەیەی کە بۆ شەڕی گروپی بوکۆ حەرام دابین کرابوو.\nسەرۆکی نوێ دوای دوو مانگ لەدەستبەکاربونی سەرجەم سەرکردەکانی سوپای لەکارخست، ئەویش بەهۆی شکستیان لەشەڕی دژی گروپی بوکۆ حەرام، هەروەها ٣٨ بەرپرسی باڵای سوپا ڕووبەڕووی دادگا کرانەوە بەهۆی تێوەگلانیان لە پرۆسەی گەندەڵی.\nدوای ئەو گۆڕانکاریانە سوپای ئەو وڵاتە چەندین سەرکەوتنی بەسەر گروپی بوکۆ حەرام تۆمارکردوە کە بەهۆیەوە ٢٧٠ ئافرەت و منداڵ لەژێر دەسەڵاتی بوکۆ حەرام ڕزگارکراون.\nلەبەر ئەو بێ متمانەییە زۆرەی هاوڵاتیان ئەو وڵاتە هەیانبو لەبەرامبەر کارەکانی کۆمپانیای نەوتی نیشتیمانی هەیانبوو، بەهۆی ئەو گەندەڵیە زۆرەی کە لەو کەرتە دەکرا، حکومەت بڕیاریدا ئەنجومەنی بەڕێوەبردنی کۆمپانیاکە هەڵوەشێنێتەوە، بەڕێوەبەرێکی نوێی دیاریکرد کە دەرچوی زانکۆی هارڤەرد بوو، ئەویش لەگەڵ دەست بەکار بونی ٤٨ فەرمانبەری باڵای لەکارەکانیان دورخستەوە.\nئەوەی باسمانکرد ئەو گۆڕانکاری و چاکسازیە خێراییانە بو کە حکومەتی نوێ ی نێجیریا لەپرۆسەی ڕووبەڕوبونەوەی گەندەڵی گرتویەتیە بەر، کە لە ڕاستیدا کاریگەری و جێچەنجەی ئەو هەنگاوانە بەڕوونی بەسەر حکومەتی ئەو وڵاتە بەدیدەکرێت بەئاراستەی قەڵاچۆی گەندەڵی، چاوەڕێدەکرێت لەو سێ ساڵەی ماویەتی ئەو حکومەتە چەندین هەنگاوی گەورەتر بنێت لەو بوارە.\nدواجار ئەگەر حکومەتی هەرێم کە لەئێستادا بەدۆخێکی یەکجار سەخت تێدەپەڕێت هاوشێوەی نەیجییریا هەنگاوی ڕاستەقینەی دژە گەندەڵی بنێت دەتواندرێت ئەنجام و کاریگەری خێرا دروست بکات، بۆیە دەڵێم هەنگاوی ڕاستەقینە چونکە ئەوەی تاکو ئێستا حکومەتی هەرێم لەچاکسازی کردویەتی بەهیچ شێوەیەک شەڕی گەندەڵی نیە، شەڕی گەندەڵی تایبەتمەندی و مەرجی خۆی هەیە، کە سەرەکی ترینیان ئەوەیە دەبێت خەڵکانێک سەرپەرشتی بکەن کە بەشێک نەبن لە تۆڕەکانی گەندەڵی لەئاستی باڵا، ئەویش یان دەبێت حیزبی حوکمڕان خۆی گۆڕانکاری بنەڕەتی لە ستافی حکومەت بکات و، نیەتی دژایەتی گەندەڵی هەبێت، یاخود دەبێت چاوەڕێ بکەین لەئاییندە ئۆپۆزسیۆنێکی کاریگەر هاوشێوەی نێجیریا دەسەڵات بگرێتە دەست و، سەرپەرشتی پرۆسەی شەڕی گەندەڵی بکات.\nحكومەتی باشگەندەڵیوڵاتی نێجیریا


هاوڵاتیه‌ك: هه‌تا ده‌مرم خزمه‌تی سه‌گ ده‌كه‌م - ئاوێنه\nهاوڵاتیه‌ك: هه‌تا ده‌مرم خزمه‌تی سه‌گ ده‌كه‌م\nدانیاڵ دارا دانیشتوی شاری سلێمانیه‌و له‌دوای ته‌واوكردنی به‌شی پزیشكی ڤێرته‌رنه‌ری له‌ساڵی 2004، خۆبه‌خشانه ده‌ستیكردوه به‌كاری به‌خێوكردنی ئاژه‌ڵی سه‌گ‌و ته‌نها چاره‌سه‌ركردنی سه‌گ.\nئا: مه‌زهه‌ر كه‌ریم :له‌باره‌ی ئه‌و كاره‌یه‌وه‌و له‌لێدوانێكی بۆ ئاوێنه وتی “كاری به‌خێوكردنی سه‌گ له‌خێزانه‌كه‌مه‌وه بۆم ماوه‌ته‌وه‌و مام‌و ئامۆزاكانم له‌ماڵه‌وه سه‌گیان هه‌بوه‌و منیش به‌هه‌مان شێوه تامردن سه‌گ به‌خێو ده‌كه‌م”.\nدانیاڵ كه ماوه‌ی پانزه ساڵ ده‌بێت وه‌ك پزیشكی ڤیرته‌رنه‌ری له‌چه‌ند شوێنێك ته‌نها كاری چاره‌سه‌ری بۆ سه‌گ ئه‌نجامداوه، به‌ده‌م كاره‌كه‌یه‌وه كه له‌هه‌وڵی چاره‌سه‌ركردنی دو بێچوه سه‌گدابو ده‌یویست ژیانیان له‌مردن رزگار بكات، قسه‌ی بۆ ئێمه ده‌كرد‌و وتی “سه‌گ ئاژه‌ڵێكی غه‌درلێكراوه له‌عێراق‌و هه‌رێمی كوردستاندا. هه‌ر بۆیه بیرم له‌وه كردۆته‌وه كه نابێت ئه‌م ئاژه‌ڵه وه‌لابنرێت”.\nوتیشی “به‌داخه‌وه له‌كۆمه‌ڵگای ئێمه‌دا ته‌نها خزمه‌تی ئاژه‌ڵی ره‌شه‌وڵاخ‌و مه‌ڕو بزن ده‌كرێت هیچ جۆرێكی دیكه‌ی ئاژه‌ڵ له‌كوردستان گرنگی پێ نادرێت‌و له‌ژێر هه‌ڕه‌شه‌ی له‌ناوچوندان”.\nئاماژه‌ی به‌وه‌شدا كه ماوه‌ی پێنج ساڵی خوێندنی زانكۆ له‌بواری پزیشكی ڤێرته‌رنه‌ریدا ته‌نها چه‌ند خوله‌كێكی كه‌م باسی ئاژه‌ڵی سه‌گ كراوه‌و له‌وباره‌یه‌وه وتی”نه‌ك ته‌نها ئه‌و ئاژه‌ڵه بگره ئاژه‌ڵه‌كانی دیكه‌ش خه‌ڵكی به‌بێ سود سه‌یریان ده‌كه‌ن‌و له‌ناویان ده‌به‌ن‌و واده‌زانن ته‌نها مه‌ڕو بزن‌و ره‌شه‌وڵاخ سودی هه‌یه”.\nوتیشی “له‌سلێمانیدا ته‌نها من وه‌ك پزیشكێكی سه‌ركه‌وتو ناسراوم‌و پزیشكی ئه‌و بواره زۆركه‌مه‌و ئه‌وه‌ش یه‌كێكی دیكه‌یه له‌كێشه‌كان”.\n“بیرۆكه‌ی به‌خێوكردن‌و چاره‌سه‌ركردنی سه‌گ ده‌گه‌ڕێته‌وه بۆ سه‌رده‌مانێكی كۆنی باوك‌و باپیرانم كه ئه‌وان زۆر گرنگیان ده‌دا به به‌خێوكردنی ئاژه‌ڵی سه‌گ‌و به‌تایه‌فه به‌ناوبانگین له‌سه‌ر به‌خێوكردنی ئه‌و جۆره ئاژه‌ڵه” د.دانیاڵ وای وت.\nجه‌غتیش له‌سه‌ر ئه‌وه ده‌كاته‌وه كه به‌شێكی گرنگیدانیان به‌و كاره ده‌گه‌ڕێته‌وه بۆ به‌زه‌یی هاتنه‌وه‌یان به‌و جۆره ئاژه‌ڵه‌و له‌و باره‌یه‌وه وتی “ئێستاش له‌ماڵه‌وه چه‌ندین سه‌گم هه‌یه‌و ئه‌وه هیوایه‌تێكی ژیانمه”.\n“به‌هۆی به‌خێوكردنی سه‌گ هه‌ندێك له‌خزمه‌كانم نایه‌نه سه‌ردانم”\nوتیشی “له‌سه‌ر ئه‌و كاره توشی چه‌ندین كێشه بوم‌و هه‌ندێك له‌خزمه‌كانم نایه‌نه سه‌ردانم”.\nجه‌غتیش له‌سه‌ر ئه‌وه ده‌كاته‌وه كه خزمه‌كانی به‌چاوێكی دیكه له‌ڕوی كۆمه‌ڵایه‌تی‌و دینیه‌وه سه‌یری ده‌كه‌ن‌و ده‌ڵێ “چه‌ندین جار له‌گه‌ڵیان دانیشتوم تابۆیان رونبكه‌مه‌وه كه روانینه‌كه‌یان بۆ ئه‌و ئاژه‌ڵه له‌جێی خۆیدا نییه‌و سه‌گ گیاندارێكه خوا دروستی كردوه‌و پێویسته رێزی لێبگیرێت، به‌ڵام ئه‌وان ره‌تیانكردۆته‌وه”.\nوتیشی “هه‌ر به‌و هۆیه‌وه ته‌ركی هاتوچۆمان كردوه‌و نه ئه‌وان دێن‌و نه منیش ده‌چم”.\nئاماژه به‌وه‌ش ده‌دات “ئه‌و كاته‌ی له‌زانكۆ ده‌رچوم بیرم له‌وه كرده‌وه ده‌بێت جیاوازتر چاره‌سه‌ری پزیشكی بۆ ئاژه‌ڵێكی جیاواز ئه‌نجام بده‌م‌و له‌دوای توێژینه‌وه‌یه‌كی ورد له‌ڕێگه‌ی ئه‌نته‌رنێته‌وه توانیم جۆری ئه‌و ده‌رمان‌و شێوازی چاره‌سه‌ریانه بدۆزمه‌وه كه بۆ ئاژه‌ڵی سه‌گ به‌كاردێت”.\nوتیشی “له‌كوردستان ته‌نها گرنگی به‌ئاژه‌ڵی به‌خێوكردن ده‌درێت‌و سه‌گ‌و چه‌ندین ئاژه‌ڵی دیكه له‌ژێر هه‌ڕه‌شه‌ی له‌ناوچوندان. كه پێویستیان به‌مانه‌وه‌و پارێزگاری هه‌یه”.\nجه‌غتیشی له‌سه‌ر ئه‌وه كرده‌وه كه له‌جیهاندا سه‌دو بیست‌و حه‌وت جۆری سه‌ره‌كی سه‌گ هه‌یه‌و ژماره‌یه‌كی باشیان ده‌كه‌ونه هه‌رێمی كوردستانه‌وه.\nدانیاڵ ماوه‌ی چوار ساڵ ده‌بێت كاری سه‌رپه‌رشتی سه‌گه‌كانی فڕۆكه‌خانه‌ی نێوده‌وڵه‌تی سلێمانی ده‌كات‌و ئاماژه‌ی به‌خۆشه‌ویستی راده‌به‌ده‌ری بۆ پیشه‌كه‌ی كرد‌و وتی”خۆشه‌ویستی ئه‌م ئاژه‌ڵه وایلێكردم تامردن خزمه‌تی سه‌گ بكه‌م‌و هه‌ركه‌سێك بیه‌وێت ئه‌و ئاژه‌ڵه به‌خێو بكات تامردن‌و تاسه‌ر ئێسقان من پشتگیری ده‌كه‌م‌و رێنوێنی ده‌ده‌مێ‌و هاوكاری ده‌بم”.\nوتیشی “له‌وڵاتانی رۆژئاوا له‌دوای پاراستنی مافی ئافره‌ت، پاراستنی مافی سه‌گ دێت، به‌ڵام لێره به‌پێچه‌وانه‌وه له‌ناوده‌برێن”.\nنووسراوە لە 2017-01-10 12:03 pm


ژیان | جیهان | بڕیارێكی دادگا لە بارەی ژماردنی دەنگەكان سەرۆكی ئەمریكا تووڕە دەكات\nبڕیارێكی دادگا لە بارەی ژماردنی دەنگەكان سەرۆكی ئەمریكا تووڕە دەكات\n2020-10-20 | 536 جار خوێندراوەتەوە\nبەهۆی داواكاریەكی كۆماریەكان بۆ هەژماركردنی دەنگ لە داوی سێ رۆژ لە تەواو بوونی هەڵبژاردنەكانی ئەمریكا دادگا بڕیارێكی دەركرد و سەرۆكی ئەمریكا و پارتەكەی نیگەران كرد.\nهەرچەندە پێشتر پارتی كۆماریەكانی ئەمریكا كە دۆناڵد ترەمپ پێشەنگایەتیان دەكات بۆ هەڵبژاردنەكانی رۆژی 3ی تشرینی دووەم داوایانكردبوو كە لە ویلایەتی پەنسلڤانیا دوای سێ رۆژ لە تەواو بوونی هەڵبژاردنەكان دەنگەكان هەژمار بكرێن، بەڵام دادگا لە دوای كۆبوونەوەی خۆی بڕیارەكەی بەو شێوەیە پەسەند نەكرد كە كۆماریەكان هیوایان پێی هەبوو.\nهەرچەندە دادگاكە بەهۆی مردنی یەكێك لە دادوەرەكانی كێشەی دانیشتنەكەی بۆدروست بوو دواكەوتنی بەخۆیەوە بینی بەڵام لە ئەنجامدا دادگاكە بە ئامادەبوونی هەشت ئەندام بەڕێوە چوو دەنگەكان بە یەكسانی دابەشبوون بەسەر دوو بەرەدا.\nمیدیاكانی ئەمریكا لەو بارەیەوە بڵاویانكردەوە كە بەهۆی ئەوەی بە گوێرەی دەستور لە حاڵەتی یەكسانبوونی دەنگەكانی دادوەران بڕیاری دادگای خواروو بە پەسەند دەزاندرێت بەو شێوەیەش بڕیارەكە لە بەرژەوەندی حزبەكەی ترەمدا نەشكایەوە چونكە پێشووتر دادگای باڵای پەنسلڤانیا بڕیاری لە بەرژەوەندی دیموكراتەكاندا بوو.\nدادگای ویلایەتەكە پێشتر بە پەسەندی زانیبوو ئەو دەنگانەی لە رێی پۆستەوە دەدرێن تا داوی سێ رۆ لە هەڵبژاردنەكان هەژمار بكرێن، ئەوەش نیگەرانی سەرۆكی ئێستای ئەمریكای لێكەوتبوویەوە، بەو هۆیەوە سكاڵای كردبوو.\nبەهۆی سەرهەڵدانی ڤایرۆسی كۆلۆنا ڕەنگە زیاتر لە 70 ملیۆن كەس لە ویلایەتە یەكگرتووەكانی ئەمریكا، بە پۆست بۆ هەڵبژاردنەكانی 3 ی تشرینی دووەم، دەنگ بدەن ئەوەش پێویستی بە زیاتر لە رۆژێكە بۆ ئەوەی دەنگەكان بژمێردرین .


پەیامی گرووپی هاککەری ئەنۆنیمەس بۆ دۆناڵد ترەمپ. – کەی ئای تی ئێن\nئاسایشی ئەلیکترۆنی 15, تشرینی دووه‌م 2016\nپەیامی گرووپی هاککەری ئەنۆنیمەس بۆ دۆناڵد ترەمپ.\nدۆناڵد ترەمپ بوو بە سەرۆکی ئەمریکا، بەڵام چەندین ناڕەزایی و خۆپیشاندانی خەڵکی ئەمریکای لێکەوتەوە، ئەویش بەهۆی ئەو وتە و لێدوانانەی دۆناڵد ترەمپ پێش هەڵبژاردن. چونکە بۆنی شەڕانگێزی و ڕەگەزپەرستی لێوە دەهات.\nگرووپی هاککەری بەناوبانگی (Anonymous)، پەیامێکی دژ بە دۆناڵد ترەمپ بڵاوکردەوه، دەربارەی ئەوەی کە دۆناڵد ترەمپ ئاژاوە و کوشتنی پێیە.\nلە پەیامەکەدا هاتووە:\nچەند جەنگی زیاتر؟ ئایا دبێت چەند خەڵکی تر بمرن؟ تەواو واتە تەواو، ئەم یارییە ستراتیژیییە جەنگیانە پێویستە بوەستێندرێن. ئەمە یاری نیە و لێرە هیچ کەس براوە نیە، شەڕە لە برییەکانت کۆتایی هاتن ، کۆتاییان پێ بێنە. ئەگەر تۆ سەرکەوتوو نەبوویت لە ئاگاداربوون لەم پەیامە، جەنگی جیهانی سێیەم هەر دەبێ ببێت. ملیۆنان کەس دەکووژرێن و هەر دانەیەک لەو کەسه کووژراوانە بە هۆی ناهاوکاربوونی تۆی بانگکراو بەسەرۆک دەبن.\nتاگەکان ئاسایشی ئەلیکترۆنی ئەنۆنیمەس پەیام